Ysgeintwyr Masnachol - Gwasanaeth Tân ac Achub Canolbarth a Gorllewin Cymru\n"Bydd ysgeintwyr yn difetha rhannau o'm cartref/busnes nad oedd y tân wedi effeithio arnynt"\nFfilmiau a rhaglenni teledu sydd wedi rhoi bod i'r myth hwn. Mae systemau ysgeintio'n cynnwys cyfres o bibellau sy’n gorffen â phennau ysgeintio. Pan fydd tân yn dechrau, bydd gwres y fflamau yn achosi i'r hylif mewn bwlb cwartsoid, sydd wedi'i osod ar y pen ysgeintio, ehangu nes bod y bwlb yn torri ac yn gollwng dŵr ar ben y tân. Bydd y gwres wedi'i gyfyngu i'r pen ysgeintio yn ardal y tân yn unig. Ni fydd yn effeithio ar y pennau eraill ac felly bydd y rhain yn aros yn gyfan, heb ollwng dŵr ar rannau eraill o'r eiddo lle nad oes tân. Fodd bynnag, os digwydd i'r tân ymledu, bydd y fflamau’n effeithio ar fwy o bennau gan achosi iddynt dorri a rhyddhau rhagor o ddŵr mewn ymgais i gyfyngu ar ymlediad y fflamau.\n"Bydd ysgeintwyr yn difetha gorffeniad fy nenfwd"\nMae'n bosibl cuddio'r pennau ysgeintio uwchben nenfydau crog a gosod gorchuddion i'w gwneud yn llai gweladwy. Bydd angen i chi siarad â'ch contractwr gosod i weld beth y gellir ei wneud.\n"Mae ysgeintwyr yn achosi mwy o ddifrod na'r tân"\nMae system ysgeintio'n ymosod yn uniongyrchol ar y tân fel bod llai o ddŵr yn cael ei ddefnyddio. Mae rhai systemau'n seinio'r larwm tân unwaith y cânt eu cychwyn, fel y gellir diffodd y system ysgeintio unwaith y bydd y tân wedi'i ddiffodd.\n"Mae gosod system ysgeintio yn ddrud"\nMae wedi'i ddweud nad yw gosod ysgeintwyr yn ddrutach na gosod carped da, fodd bynnag, mae hynny'n dibynnu ar y mannau gosod ac amodau arbennig eraill y bydd eu hangen yn y mannau gosod hynny, e.e. mannau oer, ac ati Gall gosod system ysgeintio arwain at ystyriaeth ffafriol gan yswirwyr, sy'n gallu cynnig pris gostyngol fel bod y gwaith gosod yn talu amdano'i hun gydag amser. Holwch eich cwmni yswiriant i weld beth fydd ei ymateb.\n"Mae fy synwyryddion mwg yn cynnig digon o amddiffyniad rhag tân, 'does bosibl!"\nMae synwyryddion mwg yn gwneud gwaith ardderchog o ran achub bywydau trwy roi mwy o amser i bobl adael yr adeilad. Fodd bynnag, nid ydynt yn gwneud dim i ddiffodd tân na'i reoli.\n"Gall ysgeintwyr ollwng dŵr trwy ddamwain"\nRydych chi'n fwy tebygol o ennill y wobr gyntaf mewn loteri na dioddef diffyg ar eich ysgeintwyr.


Cyfoeth Naturiol Cymru / Caniatáu cais Cyngor Sir Penfro i newid trwydded\nCaniatáu cais Cyngor Sir Penfro i newid trwydded\nDdydd Mercher 25 Mawrth 2020 fe wnaethom roi caniatâd i Gyngor Sir Penfro amrywio trwydded, gan ganiatáu iddo amrywio’i weithrediad gwastraff yn Noc Penfro\nAr gyfer beth mae’r drwydded?\nSut y gwnaethom gyrraedd ein penderfyniad?\nSut y caiff y safle ei reoleiddio?\nÂ phwy ddylwn i gysylltu pe bai problem ar y safle?\nDaw’r penderfyniad yn dilyn asesiad helaeth o gynlluniau’r cyngor ynghyd â sawl ymgynghoriad gyda thrigolion yr ardal a chyrff proffesiynol.\nYma, rydym yn ateb rhai cwestiynau cyffredin yn ymwneud â’r drwydded. I weld cofnod llawn o’n proses benderfynu, ynghyd â’r amodau a osodir yn y drwydded, darllenwch ein dogfen benderfynu.\nMae ein dogfen benderfynu’n esbonio ac yn cofnodi sut y gwnaethom gyrraedd ein penderfyniad ac mae’n dangos ein bod wedi ystyried yr holl ffactorau perthnasol yn ystod ein hasesiad.\nMae’r drwydded bresennol (EPR-PB3490HV) yn Uned 41, Doc Penfro wedi cael ei hamrywio er mwyn cynnwys y canlynol:\nDiweddaru’r drwydded i amodau modern\nYmestyn y tir lle caniateir storio a thrin.\nCynyddu’r mathau o wastraff y caniateir ei storio a’i drin.\nDiwygio’r prosesau trin a ganiateir – sef bwndelu a phentyrru gwastraff yn unig.\nRydym wedi cwblhau ein hasesiad o gais Cyngor Sir Penfro i amrywio’i drwydded amgylcheddol ac wedi rhoi ystyriaeth lwyr i’r holl ymatebion a gyflwynwyd fel rhan o’r ddau ymgynghoriad, sef ymatebion gan y gymuned leol a chan bartneriaid proffesiynol.\nAethom ati i ymgynghori ynglŷn â’r cais yn unol â Rheoliadau Trwyddedu Amgylcheddol (Cymru a Lloegr) 2016 a’n Datganiad Rheoleiddio ynghylch Cyfranogiad y Cyhoedd. Er mwyn helpu i esbonio’r cais a’n prosesau penderfynu, fe wnaethom gynnal sesiwn galw heibio yn Noc Penfro.\nRhoddwyd cyhoeddusrwydd i’r cais trwy roi hysbysiad ar ein gwefan. Roedd yr hysbysiad hwn yn rhoi gwybod i bobl ble a phryd y byddai modd iddynt gael gweld copi o’r cais.\nFe wnaethom anfon copïau o’r cais at y cyrff canlynol, yn unol â’n Cytundebau Gweithio Gyda’n Gilydd:\nAdrannau Cynllunio a Diogelu’r Amgylchedd yng Nghyngor Sir Penfro\nCyngor Tref Doc Penfro\nRydym yn cynnal asesiad risg ar bob cyfleuster a ganiateir. Codir mwy o dâl ar gyfleusterau risg uchel a chyfleusterau a gaiff eu rhedeg yn wael, a byddwn yn ymweld â nhw’n amlach.\nDefnyddiwn Gynllun Dosbarthu Cydymffurfiaeth (CCS) ar gyfer holl weithredwyr cyfleusterau a ganiateir. Caiff y cynllun hwn ei ddefnyddio er mwyn ein galluogi i asesu mewn modd cyson beth fydd yr effeithiau posibl pe na bai’r gweithredwyr yn cydymffurfio ag amodau’r drwydded.\nByddwn yn cofnodi unrhyw fethiant i gydymffurfio ag amodau’r drwydded, ynghyd ag unrhyw effeithiau posibl, ar ffurflen bwrpasol a anfonir at y gweithredwr. Gall effeithiau posibl fod yn unrhyw beth, o effaith fawr i ddim effaith.\nPan welir nad yw gweithredwr wedi cydymffurfio ag amodau’r drwydded, byddwn yn mynd ati i benderfynu pa lefel orfodi sy’n briodol. Fel arfer, bydd angen i’r gweithredwr hefyd gymryd rhai camau gwella.\nByddwn yn penderfynu ar unrhyw ymateb trwy gyfeirio at y Polisi Gorfodi ac Erlyn, y Canllawiau Gorfodi a Sancsiynau, a’r Opsiynau Ymateb i Drosedd.\nGweld y Polisi Gorfodi ac Erlyn, y Canllawiau Gorfodi a Sancsiynau, yr Opsiynau Ymateb i Drosedd a’r Egwyddorion Rheoleiddio.\nFfoniwch ein llinell digwyddiadau (24/7) ar 0300 065 3000.


Rydym yn ymestyn hyd dros dro i Feddygon gasglu adborth o 8 wythnos i 12 wythnos (ar 30 Hydref 2020) wrth i ni gefnogi meddygon yn ystod y cyfnod Covid-19 cyfredol. Bydd hyn yn berthnasol ar gyfer arolygon sydd newydd eu cychwyn ac ni chaiff ei gymhwyso'n ôl-weithredol i gyfrifon yn awtomatig, ond gall Cyrff Dynodedig weithredu estyniadau â llaw yn unol â'r broses arferol.\nYn dilyn cyfarfod Grŵp Arfarnu ac Ailddilysu Cymru ar 25 Chwefror 2021, cytunwyd y bydd y nifer lleiaf o ffurflenni adborth cleifion sy'n ofynnol ar Orbit360 yn cael eu lleihau o 34 i 20 ar unwaith. Bydd dogfennau canllaw ategol yn cael eu diweddaru maes o law.\nYng ngoleuni'r cyhoeddiad diweddar, bydd ein swyddfeydd yn Rhondda Cynon Taf ar gau o 6pm ddydd Iau 17 Medi 2020. Osyn bosibl, peidiwch â phostio ffurflenni dychwelyd atom, yn lle hyn a wnewch eu sganio a'u dychwelyd i heiw.orbit360@wales.nhs.uk.\nFodd bynnag, os nad yw hyn yn opsiwn, postiwch y ffurflenni atom a byddwn yn eu casglu'n wythnosol o'r swyddfa ddidoli leol. Bydd y neges hon yn parhau i gael ei diweddaru wrth i'r sefyllfa newid. Hyd nes y rhoddir hysbysiad pellach, bydd Desg Gwasanaeth Orbit360 yn gweithredu gwasanaeth e-bost yn unig. I gael y wybodaeth ddiweddaraf, ewch i hafan Orbit360.\nFideo byr am sut i wirio'ch porwr.\nDiweddarwyd ddiwethaf 29/03/2021\nAr ôl i'ch cais i gynnal adborth gan gleifion gael ei gymeradwyo, rhaid i chi lawrlwytho eich ffurflenni adborth cleifion o Orbit360\nDiweddarwyd ddiwetha 05/05/2021\nSut ydw i'n dewis fy Nghydweithiwr Meddygol Cefnogol?\nCanllawiau Ymgynghoriadau Rhithwir virtual consultation guidance Opens in new window\nGwybodaeth am Gleifion v3 Opens in new window


Gemwaith Cymru Guto'r Glyn\nI arwyddo statws, roedd hi’n arferol i ddynion a merched wisgo gemwaith fel modrwyau, broetshis a chadwyni. Gwneid y rhai mwyaf dewisol o’r rhain o aur, gyda gleiniau hardd neu feini gwerthfawr wedi eu gosod ynddynt.\nDarganfuwyd y froetsh gron hon yng nghastell Oxwich ac mae’n dyddio o ddechrau’r bedwaredd ganrif ar ddeg. Ceir ynddi dri chameo o ben dyn a dau lain rhuddem. Roedd hi’n arferol defnyddio broetshis crynion fel hyn i ddiogelu’r fantell yn ei lle ar bob ysgwydd, fel y dengys nifer o gorffddelwau canoloesol sy’n darlunio uchelwyr o’r cyfnod hwn.\nGair am fath o dlws oedd cae. Gall y gair hwn gyfeirio at unrhyw addurn, boed yn addurn yn y gwallt, yn addurn ar wisg, neu’n wregys. Gan amlaf, awgryma’r farddoniaeth mai math o froetsh gron a olygir. Mae Guto’r Glyn, er enghraifft, yn sôn am gae arian yn ei gywydd gofyn am ffaling i Elen ferch Robert Pilstwn o’r Llannerch i bwysleisio mai mantell yr hoffai ei chael ac nid tlws arian (cerdd 53.33). Yn wir, roedd rhoi anrheg o gae neu dlws yn draddodiad cyffredin rhwng cariadon yn y cyfnod hwn.\nRoedd modrwyau aur hefyd yn boblogaidd fel anrhegion. Mae Guto’n cyfeirio at dair rhodd enwog a gafodd beirdd yn sgil canu mawl i’w noddwyr: menig a roddodd Ifor Hael i Ddafydd ap Gwilym, ('Dafydd ap Gwilym.net', cerdd rhif 15) modrwy a gafodd Iolo Goch gan Fawd ferch Syr William Clement a’r pwrs a roddodd Catrin ferch Maredudd i Guto (gw. Pyrsau). Yn anffodus, nid yw’r gerdd honno a ganodd Iolo Goch am y fodrwy wedi goroesi.\nDarganfuwyd sawl modrwy aur o’r cyfnod hwn, a'r un fwyaf allweddol, o bosibl, yw’r un o gastell Rhaglan: modrwy sydd â’r llythrennau ‘W’ ac ‘A’ wedi eu harysgrifennu arni. Nid yw’n gwbl amhosibl fod y priflythrennau hyn yn cynrychioli Syr Wiliam Herbert I a'i wraig Ann Herbert o Raglan. Gwisgai unigolion llai eu statws fodrwyau aur llai addurnedig hefyd ac mae nifer fawr ohonynt wedi eu darganfod o’r cyfnod hwn.\n: G. Egan & F. Pritchard, Dress Accessories: 1150-1450 (London, 1991), 325.


Cyfoeth Naturiol Cymru / Tymor gyda Gweilch Llyn Clywedog\nTymor gyda Gweilch Llyn Clywedog\nYm mis Mawrth 2020, aeth contractwyr a swyddogion CNC draw i nyth gweilch y pysgod ger glannau Cronfa Ddŵr Clywedog ger Llanidloes, i osod offer camera ffrydio byw.\nRoedd y nyth – oedd yn uchel mewn coeden sbriwsen Sitca - yn wag fel roedden nhw’n ei ddisgwyl. Adar mudol yw gweilch y pysgod sy’n treulio’r gaeaf yn Affrica ac nid oedden nhw wedi dychwelyd eto. Cawson nhw ddigon o amser i osod yr offer yn ddiogel ar ben y goeden, yn wynebu'r nyth. Mae'r gweilch hyn yn treulio'r haf ger Llyn Clywedog ac yn dychwelyd i Affrica ddiwedd Awst.\nMae’r nyth wedi bod yn ddeorydd cynhyrchiol dros y blynyddoedd, gyda 15 o gywion wedi gadael y nyth a mudo ers ei adeiladu yn 2014. Roedd camera wedi'i osod yno yn y gorffennol ond ni fu erioed o'r blaen gyfle i wylio'r gweilch am 12 awr y dydd drwy gydol y dydd drwy ffrwd fyw.\nRoedd yn benllanw misoedd o gynllunio a chaffael ond roedd popeth yn ei le o'r diwedd a dechreuodd y ffrwd fyw gyntaf ddarlledu ar YouTube ar 28 Mawrth.\nY cyfan roedd angen ei wneud nawr oedd aros i'r gweilch ddychwelyd.\nY gwalch cyntaf yn 'dychwelyd'\nLai nag wythnos ar ôl i'r ffrwd fynd yn fyw, gwelwyd gwalch ar y nyth ar 1 Ebrill. Roedd gwylwyr y ffrwd fyw yn chwilfrydig i ddarganfod ai'r gwryw preswyl neu'r fenyw breswyl ydoedd - ond nid yr un o’r rheini ydoedd.\nNid oedd yr un o'r adar preswyl wedi'u tagio - proses na ellir ond ei gwneud gyda gwalch ifanc. Fodd bynnag, roedd gan y gwalch ar y ffrwd fyw dag ar ei goes dde. Tag glas oedd yn dangos '5F'.\nRoedd hyn yn syndod i swyddogion CNC a'r gymuned fach o selogion oedd yn dilyn y nyth. Ar ôl rhywfaint o ymchwil, fe ddysgon nhw fod 5F yn walch benywaidd a ddeorodd ar nyth yn Rutland yn Nwyrain Canolbarth Lloegr yn 2012. Fel adar tiriogaethol ffyrnig, roedd y gymuned yn disgwyl i'r fenyw breswyl gyrraedd yn hwyrach ac ymladd y fenyw newydd i adennill y nyth - ond ni ddychwelodd hi byth.\nDridiau yn ddiweddarach, cyrhaeddodd y gwryw preswyl yn ôl i’r nyth. Yn y dyddiau canlynol, ffurfion nhw berthynas a dal pysgod yn y gronfa ddŵr gyfagos a bwyta yn eu nyth oedd newydd ei hailadeiladu ar ôl cael ei difrodi gan dywydd gaeafol. Roedd gwylwyr y ffrwd fyw wedi’u hudo gan y berthynas oedd yn datblygu, ac yn gobeithio y bydden nhw’n gweld wy bach braith yn ymuno â'r cwpl yn y nyth yn fuan.\nAr 19 Ebrill am tua 6pm, dim ond 18 diwrnod ar ôl i 5F gyrraedd y nyth, cafodd yr wy bach brith cyntaf ei ddodwy, a mynegodd y gwylwyr eu llawenydd yn y sgwrs ar y sgrin. Roedden nhw’n rhyfeddu at y rhieni a ddangosodd reddf dadol gref ill dau, gan ddiogelu ac eistedd ar yr wyau i'w cadw'n gynnes.\nDridiau’n ddiweddarach yn oriau mân y bore a chyn i'r ffrwd fyw ddechrau am 7am, gwnaeth 5F ddodwy wy arall. Ddeuddydd yn ddiweddarach ar 25 Ebrill am 8:50am gwnaeth hi ddodwy’r trydydd wy, yr wy olaf. Gan fod gweilch fel arfer yn dodwy tri wy, trodd sylw'r gwylwyr at aros i'r wy cyntaf ddeor.\nTri chyw bach\nCymerodd y rhieni disgwylgar eu tro i bysgota yn y gronfa ddŵr a dod â bwyd i'r llall oedd yn aros yn y nyth i ddiogelu eu hwyau.\nAm 10:30am ar 26 Mai, gwyliodd y gweilch a'r gynulleidfa ar-lein yn eiddgar wrth i belen fach o fflwff â phig oedd yn ymwthio ddechrau dod allan o gragen yr wy oedd wedi cael ei ddodwy’n gyntaf.\nMewn dim o dro roedd y cyw bach yn cael llond pig o bysgod gan ei rieni, yn cryfhau ac yn tyfu'n gyflym.\nDeorodd brawd neu chwaer arall ddeuddydd yn ddiweddarach yn oriau mân y bore, ac ymunodd y cyw o'r wy a gafodd ei ddodwy’n olaf â'r teulu yn oriau mân 30 Mai.\nRoedd y nyth bellach yn gartref i deulu o bump ac addasodd y rhieni newydd yn gyflym i'r angen i ddal ychydig mwy o bysgod bob dydd i fwydo eu cywion bach, ond llwglyd.\nMae cywion o nythod gwarchodedig yn cael eu modrwyo pan fyddan nhw tua 30 diwrnod oed. Gwneir hyn er mwyn helpu ymdrechion cadwraeth a deall sut mae adar yn teithio, a ble maen nhw’n gorffwys.\nCafodd cywion Clywedog 2020 eu tagio ar 4 Gorffennaf a gwelwyd eu bod i gyd yn wrywaidd. Rhoddwyd tagiau glas iddyn nhw ar eu coes dde a’u labelu’n 550, 551 a 552. Roedd y peli bach blewog wedi tyfu'n gyflym i mewn i weilch ifanc hardd, yn pwyso 1.25kg, 1.35kg ac 1.45kg yn y drefn honno; arwydd o dri chyw iach. Cawson nhw eu tagio o chwith, gyda'r wy cyntaf i ddodwy’n cael ei dagio’n 552, a'r ieuengaf yn 550.\nRoedd 2020 yn flwyddyn arbennig hefyd oherwydd mai dyma'r flwyddyn gyntaf i un o gywion Clywedog ddychwelyd i'r ardal. Daliodd camerâu byw Prosiect Gweilch Dyfi dresbaswr un diwrnod. Fe'i nodwyd fel KS8 - benyw a fagwyd ar nyth Clywedog yn 2018. Roedd hwn yn gam pwysig ymlaen i ddilynwyr nyth Llyn Clywedog gan nad oedd cyw wedi'i fodrwyo o'r nyth erioed wedi'i gofnodi cyn y cipolwg hwn.\nI ffwrdd â nhw!\nByddai’r garreg filltir nesaf i'r cywion yn un frawychus – gadael y nyth. Yng nghanol Gorffennaf roedden nhw wedi bod yn dangos arwyddion o baratoi trwy ymarfer eu sgiliau hofrenydda.\nMae hon yn broses lle mae cyw yn fflapio ei adenydd yn y nyth ac yn hedfan am eiliad. Mae'r neidiadau prawf hyn yn ymarfer ac yn cryfhau cyhyrau’r adenydd yn barod i hedfan. Yn yr achos hwn, mae'r hediad cyntaf yn golygu plymio o nyth 75 troedfedd i fyny coeden, fflapio eu hadenydd a gobeithio bod yr ymarfer yn talu ffordd!\nYn ffodus i'n tri chyw ni - llwyddon nhw’n ysgubol. 551 - yr ail gyw - oedd y cyntaf i adael ar 17 Gorffennaf pan nad oedd ond yn 49 diwrnod oed. Mae'r hediad cyntaf yn tueddu i fod yn un byr i goeden gyfagos neu mewn cylch cyflym cyn dychwelyd i ddiogelwch y nyth. Roedd yr hediad llwyddiannus – a’r dychwelyd - yn achos dathlu enfawr i'r gwylwyr!\nY cyw hynaf - 552 - oedd y nesaf i adael yn 52 diwrnod oed ar 18 Gorffennaf a'r cyw olaf i ddeor oedd yr olaf i adael ar 20 Gorffennaf yn 51 diwrnod oed.\nYn fuan ar ôl hediad cyntaf brawychus, treuliodd y cywion nifer o'u dyddiau'n hedfan o gwmpas yr ardal - ac roedden nhw’n dal eu bwyd eu hunain yn gyflym, gan roi seibiant mawr ei angen i'w rhieni!\nDim ond pysgod mae gweilch yn eu bwyta. Mae'r boblogaeth iach o bysgod yn nyfroedd Llyn Clywedog a'r ehangder mawr o goed sydd o'i amgylch yn cynnig y cynefin perffaith ar gyfer gweilch.\nRoedd y gweilch yn dal yr holl bysgod sy’n gyffredin yn Llyn Clywedog gan gynnwys draenogiaid dŵr croyw, brithyllod seithliw a brithyllod. Fodd bynnag, daeth gwryw aeddfed â hyrddyn yn ôl unwaith - pysgodyn môr na ellid ond bod wedi'i ddal yn Aber Dyfi neu'n agos ati, 13 milltir i ffwrdd. Roedd hyn yn ddiddorol iawn i'r gwylwyr ac roedd yn rhywbeth na fydden nhw byth wedi'i wybod heb gamera'r ffrwd fyw.\nMae'r aber yn gartref i Brosiect Gweilch Dyfi, a chredir i'r gwryw aeddfed ddal yr hyrddyn ar ôl hel gwryw o nyth Dyfi pan darfodd ar Lyn Clywedog.\nAmser am haul y gaeaf\nDdiwedd mis Awst, ar ôl i'r cywion ddysgu sut i bysgota a dod yn hedfanwyr ifanc hyderus, y cam nesaf oedd ennill cryfder a hedfan ar eu pennau eu hunain.\nUnwaith y byddan nhw’n hedfan i ffwrdd am y gaeaf, mae posibilrwydd na fyddan nhw byth yn dychwelyd i'r nyth ble y gwnaethon nhw ddeor, gan ddewis dechrau eu nythod eu hunain i fagu eu cywion eu hunain yn lle.\nMae'n anodd dweud i sicrwydd pryd fydd y gweilch yn gadael i fynd i’w cartref gaeafol yn Affrica. Yn nyth Clywedog, gwelwyd 551 ddiwethaf ar 23 Awst; gwelwyd ei fam ddiwethaf ar 28 Awst a gwelwyd 550, 552 a’r gwalch gwrywaidd ddiwethaf ar fore 29 Awst.\nMae hwn yn batrwm mudo nodweddiadol sy'n dangos bod yr adar wedi'u paratoi'n dda.\nRoedd 2020 yn flwyddyn lwyddiannus i weilch Llyn Clywedog. Mewn dim ond 151 diwrnod cymerodd benyw aeddfed newydd berchnogaeth o’r nyth, ffurfiwyd pâr newydd, ailadeiladwyd nyth, a magwyd tri chyw ifanc yn llwyddiannus i allu hedfan a mudo.\nDoes neb yn gwybod!\nY canlyniad mwyaf tebygol yw y ddau walch aeddfed yn dychwelyd ac yn trio magu tri chyw arall.\nFodd bynnag, mae natur anrhagweladwy trigolion y nyth hon yn golygu na allwn fod yn sicr o'r hyn a ddaw yn 2021. Ni ddychwelodd y fenyw breswyl flaenorol o gwbl yn 2020.\nMae'r offer camera bellach wedi'i dynnu ar gyfer y gaeaf. Bydd swyddogion CNC nawr yn mynd ati i drafod unrhyw welliannau y gellir eu rhoi ar waith cyn i ffrydio byw ddechrau o ddifrif unwaith eto yng ngwanwyn 2021 yn y gobaith y bydd y nyth yn darparu haf arall o adloniant i selogion gweilch y pysgod ledled y byd.


Hysbysiad Preifatrwydd - Cymdeithas Hanes a Chofnodion Sir Feirionnydd\nAMCANION A DIGWYDDIADAU\nCYSYLLTU AC YMAELODI\nCymdeithas Hanes a Chofnodion Sir Feirionnydd\nMae’r Hysbysiad Preifatrwydd hwn yn nodi sut y byddwn yn prosesu’r data personol y byddwch yn ei roi i ni. Darllenwch yr hysbysiad hwn yn ofalus i ddeall pam ein bod yn casglu data a beth fyddwn ni yn ei wneud gyda’r data hwnnw.\nPa fath o wybodaeth fyddwn ni’n ei chasglu gennych chi?\nFel arfer bydd hyn yn cynnwys eich enw llawn a’ch manylion cyswllt (gan gynnwys eich rhif ffôn cyswllt/rhif ffôn symudol, cyfeiriad e-bost a phost); ac os yn berthnasol, eich manylion banc neu gymdeithas adeiladu i drefnu archeb sefydlog i gael eich tanysgrifiadau blynyddol. Bydd aelodau newydd yn rhoi’r wybodaeth hon ar ffurflenni cais a lawrlwythir o’n gwefan neu ar ffurflen bapur.\nAr ba sail y gallwn ni brosesu eich gwybodaeth?\nY sail gyfreithiol dan y ddeddfwriaeth diogelu data ar gyfer prosesu eich data personol yw’r diben “ein buddiannau cyfreithlon, heblaw pan fydd ein buddiannau yn cael eu trechu gan fuddiannau, hawliau neu ryddid yr unigolion yr effeithir arnynt” (sef chi).\nA ninnau yn gymdeithas fach ac yn elusen gofrestredig nad yw’n gwneud elw yn amcan ganddi, ein busnes cyfreithlon yw hybu diddordeb yn ein hanes lleol a chefnogi ymchwil a phrosiectau hanesyddol trwy gynnal digwyddiadau lleol i’n haelodau a chyhoeddi a dosbarthu Cylchgrawn blynyddol i’r aelodau.\nBeth fyddwn ni’n ei wneud gyda’ch data?\nRydym yn cadw a defnyddio eich gwybodaeth bersonol i:\n* brosesu a chofnodi eich tâl aelodaeth blynyddol\n* anfon y Cerdyn Aelodaeth a’r Rhaglen, Agendâu a Chofnodion ein Cyfarfod Blynyddol a’r Cylchgrawn\n* cysylltu â chi ynglŷn â threfniadau ymarferol ein digwyddiadau\n* cyfathrebu â chi ynglŷn ag unrhyw ymholiadau a all fod gennych am eich aelodaeth\n* anfon gwybodaeth ymlaen i chi am unrhyw ddigwyddiadau hanesyddol lleol eraill a all fod o ddiddordeb i chi.\nAm ba mor hir y byddwn yn cadw eich data?\nByddwn yn cadw eich data nes byddwch yn dynodi nad ydych yn dymuno bod yn aelod o’r Gymdeithas mwyach.\nA ydym yn rhannu eich data?\nNid ydym yn rhannu eich data, ac eithrio â chwmnïau sy’n rhoi gwasanaethau penodol i ni, sef –\n• y cwmni argraffu ar gyfer labeli cyfeiriad aelodau\n• y cwmni cyhoeddi ar gyfer dosbarthu’r Cylchgrawn.\nMaent yn gweithredu ar gyfarwyddyd y Gymdeithas yn unig ac maent yn ddarostyngedig i ymrwymiadau contractaidd sy’n rheoli diogelu data a chyfrinachedd.\nSut fyddwn ni’n cadw eich data yn ddiogel?\nMae swyddogion gwirfoddol y Gymdeithas yn cadw eich data ar eu cyfrifiaduron, gliniaduron neu ddyfeisiadau symudol. Diogelir y rhain gan gyfrineiriau a systemau gwrth-firws priodol ac maent yn cael eu storio yn gyson i osgoi colli data. Os bydd perygl i’r data, byddwn yn rhoi adroddiad am hynny i Swyddfa’r Comisiynydd Gwybodaeth cyn pen 72 awr.\nSut gallwch chi gael mynediad at eich data?\nMae gennych hawl i wneud cais ysgrifenedig am gopi o’ch data personol sydd gennym a hynny yn ddi-dâl a gofyn i ni ddiweddaru neu dynnu unrhyw beth a all fod yn anghywir neu a all fod wedi newid. Byddwn yn ymateb i’ch cais cyn pen mis.\nSut gallwch chi gyflwyno cwyn?\nOs dymunwch gwyno am y modd yr ydym wedi trin eich data personol, gallwch ofyn i ni ymchwilio. Os na fyddwch yn fodlon ar ein hymateb, gallwch gyflwyno cwyn i Swyddfa’r Comisiynydd Gwybodaeth.\nBydd yr Hysbysiad Preifatrwydd drafft hwn yn cael ei roi ar wefan y Gymdeithas a’i drafod yn y Cyfarfod Blynyddol. Yn y cyfamser, os oes gennych unrhyw sylwadau, cysylltwch ag Ysgrifennydd Cyffredinol y Gymdeithas, sy’n gweithredu fel Cydlynydd Rheoli Data.\nDyddiad: Mai 2018\nCymdeithas Hanes a Chofnodion Sir Feirionnydd yw’r Rheolwr Data.\nYsgrifennydd Cyffredinol Mygedol\nBeryl H. Griffiths\nGwynedd LL23 7DF


Prifysgol Aberystwyth - Daearyddiaeth F801 BSc\nDaearyddiaeth Cod F801 Dewch i Ddiwrnod Agored Dewch i Ddiwrnod Agored\nMae ein cynllun gradd BSc mewn Daearyddiaeth yn cynnig y cyfle i astudio dwy ran o dair o'r cwrs gyda'n tîm o ddarlithwyr Cymraeg.\nMae Adran Ddaearyddiaeth Prifysgol Aberystwyth yn un o’r adrannau mwyaf blaenllaw a phrofiadol o’i bath. Mae Prifysgol Aberystwyth yn cynnig cyfle unigryw i chi astudio daearyddiaeth yn un o’r lleoliadau prydferthaf yn Ewrop. Mae’r Adran Daearyddiaeth a Gwyddorau Daear wedi’i lleoli ar arfordir Bae Ceredigion ac wedi’i hamgylchynu gan amrywiaeth eang o dirweddau hardd, yn cynnwys y môr, gweundiroedd, mynyddoedd a glaswelltiroedd Mae hi mewn lle unigryw i wneud y gorau o’r tirweddau gwych sydd o'i chwmpas, ac yn cynnig amrywiaeth arbennig o gyfleoedd gwaith maes a hamdden i chi. Bydd y radd hon yn eich arfogi â’r sgiliau, y galluoedd a’r arbenigedd i wynebu ac ymgysylltu â’r heriau sy’n wynebu’r gymdeithas sydd ohoni.\nCafodd y rhaglen hon ei hachredu gan y Gymdeithas Ddaearyddol Frenhinol (gyda Sefydliad Daearyddwyr Prydain). Trwy achrediad cydnabyddir rhaglenni sy’n darparu’r wybodaeth, y ddealltwriaeth, y sgiliau, y dulliau a’r nodweddion proffesiynol daearyddol sy’n ddisgwyliedig gan raddedigion safonol ym maes daearyddiaeth.\ncyfleoedd am waith maes yn Seland Newydd, Creta, Efrog Newydd, Ffrainc, Iwerddon, Gwlad yr Iâ, Mynydd Etna, Ecuador a Pheriw, ymhlith eraill\ngwobrau teithio sydd ar gael bob blwyddyn i ariannu eich anturiaethau (hyd at £400)\nBeth gallaf ei wneud â gradd Daearyddiaeth?\nsgiliau mathemategol a chyfrifiadurol uwch\nsgiliau datrys problemau a meddwl yn greadigol effeithiol\ncyfathrebu effeithiol, yn ysgrifenedig ac ar lafar\nhunangymhelliant a hunanddibyniaeth,\nBydd y crynodeb isod yn rhoi darlun i chi o'r hyn y mae'n bosibl y byddwch yn ei astudio yn ystod y cynllun gradd tair blynedd hwn.\nbyddwch yn astudio modiwlau dewisol amrywiol yn cynnwys rhewlifeg, hydroleg, peryglon folcanig, newid hinsawdd y gorffennol, trefoli, a newid yng nghefn gwlad, yn eich galluogi i deilwra eich astudiaethau i gyd-fynd â’ch diddordebau chi.\nByddwn yn asesu ein myfyrwyr trwy ystod amrywiol o ddulliau. Caiff ambell fodiwl ei asesu’n rhannol drwy arholiadau traddodiadol, ond bydd gan eraill elfennau o waith cwrs. Mae gennym hefyd fodiwlau all ofyn i’r myfyrwyr lunio adroddiadau ymarferol, cyflwyniadau llafar, cynllunio tudalennau gwe, cynhyrchu ffilmiau byrion, neu gyfrannu at fforymau trafod ar lein. Bydd rhai modiwlau, sef y tiwtorialau a’r cyrsiau maes yn benodol, yn cael eu hasesu’n llwyr trwy waith cwrs.\nYr hyn apeliodd ataf am y cwrs oedd y cyfle i wneud modiwlau drwy gyfrwng y Gymraeg mewn grwpiau dysgu bach, enw da’r adran a’r amrywiaeth o bynciau diddorol a ddysgir megis daearyddiaeth wleidyddol, daearyddiaeth economaidd a daearyddiaeth yr Unol Daleithiau. Fe fues i’n ddigon lwcus i deithio i Efrog Newydd ar drip gwaith maes gyda’r adran gan astudio ffactorau trefol a naturiol cymhleth y ddinas wrth brofi’r awyrgylch hollol unigryw sydd yno. Roedd y profiad yn un cyffrous a bythgofiadwy. Teimlaf fy mod wedi dysgu sgiliau a gwybodaeth newydd, ehangu fy ngorwelion a herio fy hun yn gyson tra fy mod yn yr adran. Dau o fy hoff fodiwlau oedd Adnoddau Dŵr a Hydroleg Fydol a Daearyddiaeth y Wladwriaeth a Chenedlaetholdeb gan eu bod yn canolbwyntio ar faterion cyfoes o bwys a hynny drwy gyfrwng y Gymraeg. Angharad Thomas


Eisteddfod Ddwl – Ysgol Y Strade\nYou are here: Home / Newyddion / Newyddion / Eisteddfod Ddwl\n21st Tachwedd 2017 /in Newyddion /by Rhian Phillips\nAeth disgyblion dosbarthiadau 7S a 7D i Neuadd Pontyberem ar ddydd Llun, yr 20fed o Dachwedd er mwyn cystadlu yn yr Eisteddfod Ddwl a gynhelir yn flynyddol gan Fenter Iaith Cwm Gwendraeth Elli. Bu’r disgyblion yn cymryd rhan mewn amrywiaeth o gystadlaethau; stwffio cracers, borstio balŵns a chôr garglo i enwi ond rhai. Ysgol Maes y Gwendraeth oedd y gwrthwynebwyr a llongyfarchiadau iddynt am ennill yr Eisteddfod o drwch blewyn! Diolch yn fawr i rai o aelodau Pwyllgor Cymreictod y Chweched dosbarth am gynorthwyo ar y diwrnod.\nSiarad Cyhoeddus a Llangrannog Rhiant-Lywodraethwr


Ymchwil yn datgelu y gall gweithredu cymunedol cadarnhaol helpu iechyd riffiau cwrel - Prifysgol Abertawe\nCyhoeddodd y gwaith ymchwil cydweithredol, a oedd yn cynnwys academyddion o Goleg Gwyddoniaeth Prifysgol Abertawe, eu canfyddiadau yn y Proceedings of the National Academy of Sciences (PNAS). Mae'r papur yn amlinellu canlyniadau cymdeithasol ac ecolegol y gwaith sy'n cael ei wneud yng nghymunedau'r Muluk a'r Wadau ar Ynys Karkar, yn Papua New Guinea ers 2001.\nMae riffiau cwrel yn darparu bwyd ac incwm i filiynau o bobl, ond mae iechyd riffiau ledled y byd yn gwanhau. Serch hyn, mae’r cymunedau hyn wedi sefydlu system draddodiadol o seibiau cylchdro mewn pysgota i reoli eu hadnoddau pysgod. Mae'r cymunedau yn gwahardd pysgota mewn rhannau o'u riffiau am ychydig flynyddoedd, ac yna'n eu hailagor pan fydd hynafgwyr a physgotwyr y pentref yn credu bod pysgod wedi newid eu hymddygiad a bod poblogaethau o bysgod wedi adfer. Yna, byddant yn dewis rhan wahanol o'r riff ac yn ailgychwyn y broses. Canfu'r ymchwilwyr fod yr arferion hyn wedi arwain at ddwywaith nifer y pysgod ar rannau o'r riffiau a oedd wedi eu cau o'u cymharu â rhannau a oedd ar agor, ac roedd y broses o gau rhannau yn golygu bod pysgod yn ofni pobl yn llai a'u bod yn haws i'w dal.\nRoedd pobl leol yn ystyried bod y system gau yn dda i'w bywoliaeth a dathlwyd pob cyfnod o gau gyda gwledd, gan olygu y byddai'r cyfnod o gau yn cael ei gofio'n gadarnhaol gan y gymuned.\nMeddai'r awdur arweiniol, yr Athro Josh Cinner o Brifysgol James Cook yn Awstralia: “Mae'r cymunedau'n defnyddio ymagwedd cymhelliant a chosb i sicrhau bod pawb yn cydymffurfio â'r caeadau. Os ydynt yn dilyn y rheolau, maent yn ennill yr hawl i wneud math arbennig o bysgota gyda'r nos o'r enw 'bom bom', ond os bydd rhywun yn mynd yn groes i'r rheolau hyn, cânt eu cywilyddio'n gyhoeddus.”\n“Mae'r mentrau hyn i ddilyn y rheolau’n cael eu hatgyfnerthu gan arweinyddiaeth gref a phroses benderfynu sy'n galluogi'r holl gymuned i fod yn rhan o'r broses a lleisio barn."\nFodd bynnag, er i'r tîm ganfod y gallai cau rhannau o'r riff gynyddu nifer y pysgod yn y tymor byr, efallai na fydd hi'n ddigonol i leddfu effeithiau cyffredinol pysgota. Serch hyn, mae'r academyddion yn dweud gan fod y cymunedau yn rheoli'r riffiau eu hunain, gallant fyrhau'r cyfnod rhwng caeadau, a allai leddfu'r effaith ar nifer y pysgod.\nMeddai gwyddonydd o Brifysgol Abertawe, Dr Fraser Januchowski-Hartley: “Mae ein canfyddiadau hefyd yn dangos er efallai na fydd y system gau yn gweithio ym mhobman, gallai fod gwersi a allai fod yn berthnasol i leoedd eraill. Er enghraifft, drwy fabwysiadu system o hawliau eiddo, annog cyfranogiad a chreu arferion cymdeithasol, gallai cymunedau annog rhagor o arferion sy'n dda i’r amgylchedd yn y dyfodol."\nMercher 18 Rhagfyr 2019 12:47 GMT


Cerddwyr Campus! – BroAber360\nDisgyblion Ysgol Syr John Rhys yn derbyn yr her o ddilyn ôl troed yr Ysgolhaig Syr John Rhys a cherdded yr holl ffordd o Bonterwyd i Fangor ag yn ôl yn rhithiol.\ngan Angharad Davies\nA ydych chi wedi clywed sôn am yr Ysgolhaig Syr John Rhys? Naddo?\nWel dewch i ddysgu ychydig bach am ei hanes fel mae disgyblion Ysgol Syr John Rhys yn ei wneud ar hyn o bryd.\nWrth ddysgu am Syr John Rhys mae’r disgyblion wedi darganfod ei fod wedi cerdded o’i gartref Aberceiro Fach ar gyrion pentref Ponterwyd yr holl ffordd i’r Coleg Normal ym Mangor ag yn ôl. Cerddodd yno er mwyn eistedd arholiad i gael ei dderbyn ar gwrs ysgolfeistr.\nBu’r disgyblion yn awyddus i ddilyn ôl troed Syr John Rhys. Felly maent wedi penderfynu gosod her i gymuned yr ysgol wrth gynnal taith gerdded noddedig rhithiol. Byddwn yn cerdded o Bonterwyd i’r Coleg Normal ym Mangor ag yn ôl yn union fel gwnaeth Syr John Rhys i eistedd yr arholiad. Pellter y daith fydd 164 o filltiroedd.\nGanwyd Syr John Rhys yn Aberceiro Fach ar y 21ain o Fehefin 1840 a derbyniodd addysg yn y pentref cyn mynd ymlaen i’r Coleg Normal ym Mangor. Yn 1865 fe ddaeth yn bennaeth yng Ngholeg yr Iesu, Rhydychen sydd bellach 125 mlynedd yn ôl.\nRydym wedi dechrau ar y daith gerdded ac rydym bron a chyrraedd Bangor yn barod heb fod hanner ffordd drwy’r her eto. I ddechrau’r her fe gerddodd disgyblion Cyfnod Allweddol 2 o’r ysgol i Aberceiro Fach sef cartref enedigol Syr John Rhys ag yn ôl. Bu plant y Cyfnod Sylfaen yn cerdded o gwmpas iard yr ysgol i gofnodi eu milltir cyntaf. Braf yw gweld nifer o’r disgyblion wedi bod allan yn cerdded gyda’u teuluoedd yn ystod yr wythnos diwethaf. Diolch hefyd i aelodau’r gymuned sydd wedi bod allan yn cerdded a chofnodi eu milltiroedd tuag at yr her.\nOs hoffech noddi’r disgyblion yn ystod yr her fe werthfawrogwn bob cyfraniad tuag at yr ysgol trwy linc ‘JustGiving’.


Cynllun Llysgenhadon Twristiaeth Newydd yn Sir Ddinbych - Cadwyn Clwyd\ndysgu mwy am eich sir\n“Nod y cynllun yw creu lefel gwybodaeth sylfaenol ac ymdeimlad o le i sicrhau bod negeseuon cyson yn cael eu cyfleu am yr ardal. Mae’r hyfforddiant ar-lein yn cynnig dull hyblyg ac yn galluogi pawb i ddysgu ar eu cyflymder, eu hwylustod a’u lleoliad eu hunain. Rydym yn gobeithio y bydd llawer o fusnesau yn gwreiddio’r cynllun yn eu rhaglenni sefydlu staff presennol i gynyddu eu dealltwriaeth o’r cynnig twristiaeth lleol ac ymfalchïo mewn bod yn rhan o gymuned â diddordeb cyffredin. Rydym yn gyffrous iawn o fod yn lansio’r cynllun yn Sir Ddinbych gan mai hwn yw’r cyntaf o’i fath yng Nghymru.”\nDywed Fiona Sayle, o Corwen Holidays:\n“Rydw i mor falch fy mod wedi ennill fy Ngwobr Arian Llysgennad Sir Ddinbych. Llawer o ddiolch i Dwristiaeth Sir Ddinbych am ddarparu cwrs mor addysgiadol a diddorol. Byddwn yn argymell pawb sy’n angerddol am Dwristiaeth a Sir Ddinbych i gymryd yr her.”\n“Byddwn yn annog busnesau, unigolion a myfyrwyr i ddod yn Llysgenhadon Twristiaeth i ddyfnhau eu gwybodaeth o’r sir a helpu i roi hwb i’n heconomi leol. Y nod yn y tymor hwy yw creu strydoedd mawr, cymunedau a hyd yn oed trefi Llysgennad a chael ein cenhedlaeth iau i gymryd rhan drwy sefydlu Llysgenhadon Twristiaeth Ifanc.”\ncta-leftdod yn llysgennad twristiaethcta-right


Rhagfynegi Darllenyddiaeth | Martech Zone\nOs nad oes gen i unrhyw beth i ysgrifennu amdano ar fy mlog, rydw i fel arfer yn pori rhywfaint ac yn dod o hyd i rai cysylltiadau anhygoel ac yn rhannu'r rheini yn lle. Os ydych chi'n cymryd yr amser i ddychwelyd i'm gwefan neu danysgrifio i'm porthiant, rydw i eisiau sicrhau nad ydw i'n gwastraffu'ch amser trwy hanner-bostio post blog.\nEr gwaethaf fy ymdrechion, mae rhai o fy swyddi yn drewdod ac eraill yn cael tunnell o sylw. Ar ôl blogio ers blynyddoedd bellach, mae'n dal yn amhosibl imi ragweld fy narllenydd. Mae'n debyg ei fod yn debyg iawn i amddiffynnol yn rhedeg yn ôl yn ceisio darogan y ddrama nesaf. Mae timau pêl-droed sy'n ennill fel arfer yn cael mwy o gysondeb a llai o fumbles. Maen nhw'n chwarae pob dim fel yr olaf i lawr. Mae pêl-droed, medden nhw, yn gêm o fodfeddi.\nMae ennill blogio yr un peth. Gall llinell dramgwyddus wych ddal i gael ei diswyddo a cholli rhywfaint o iard, ond ar y cyfan, byddant yn gwthio ymlaen ac yn cael y cyntaf i lawr. Ni allaf ragweld pa un o'm pyst (pêl-droed = dramâu) fydd yn fy nghael i'r parth diwedd. Rwy'n gwybod y bydd mwy o gysondeb a llai o fumbles yn fy nghael i yno, serch hynny.\nO ganlyniad, nid wyf yn poeni a ddylid hwn post fydd yr un, dim ond os byddaf yn parhau i flogio'n aml a blogio'n dda y byddaf yn parhau i ennill darllenwyr (pêl-droed = iard). Mae'r gystadleuaeth yn anodd, serch hynny.\nAr hyn o bryd rydw i yn erbyn pawb ar wyliau, swyddi gorau pawb yn 2008 a rhagfynegiadau pawb ar gyfer 2009. Mae'r gystadleuaeth go iawn gyda mi, serch hynny. Nid yw'r gystadleuaeth yn dod o hyd i amser i bostio. Nid yw cystadleuaeth yn ymchwilio i swydd yn ddigon da i'ch gadael gyda'r cnewyllyn gwybodaeth y daethoch amdani.\nLlun anhygoel gan Brian Cassella, Ffotonewyddiadurwr\nYn 2008, mae gan y blog oddeutu chwarter miliwn o ymwelwyr gyda bron i 2,000 o danysgrifwyr (e-bost + RSS). Nid wyf wedi parhau â'r twf ar y blog hwn a gefais yn y gorffennol - yn bennaf oherwydd fy nghystadleuaeth. Ni wnaeth newidiadau yn y gwaith ganiatáu imi roi'r amser a'r ymdrech yn y blog y dylwn ei gael. Yn ddiweddar, rydw i wedi bod yn troi o gwmpas yr ystadegau hynny ac rydw i'n ôl ar y upswing eto.\nRwy'n edrych ymlaen at gael ychydig yn y parth diwedd yn 2009!\nTags: canfyddiad hysbysebuclipsyncdylunio graffegfelstrategaethau optimeiddio peiriannau chwiliodolenni rhannu sleidiausolomo\nRhag 28, 2008 am 8:48 PM\nMae'r rhan fwyaf o flogiau yn sylwebaeth bersonol, wedi'i ategu gan ddeg munud ar y peiriannau chwilio. Yr hyn sy'n eironig yw nad yw rhai yn dda a rhai yn ddrwg, neu hyd yn oed bod rhai yn boblogaidd a rhai ddim. Mae'n rhyfedd iawn ein bod ni'n voraciously yfed a pharchu cynnwys sydd ond ychydig yn fwy trylwyr na sgwrsio achlysurol.\nRwy'n rhagweld y bydd darogan darllenwyr - yn ogystal â darllen darllenwyr - yn dod yn anoddach wrth i flogio barhau i dyfu mewn poblogrwydd. Hyd nes y bydd y ffenomen hon yn setlo, byddwn yn gallu gobeithio deall ei gwir effaith.


Prifysgol Bangor ich dorri cyrsiau Cemeg\nMae Prifysgol Bangor wedi cadarnhau na fydd yn parhau ich gynnig cyrsiau Cemeg fel rhan o ymgais ich arbed arian. Dywedodd y brifysgol y byddai hynny ' N '\n11 April 2019 Donnerstag 04:00\nMae Prifysgol Bangor wedi cadarnhau na fydd yn parhau ich gynnig cyrsiau Cemeg fel rhan o ymgais ich arbed arian.\nDywedodd y brifysgol y byddai hynny ' N ' cael effaith ar swyddi, ond heb gadarnhau unrhyw niferoedd.\nMae ' r cyhoeddiad yn golygu na fydd modd astudio Cemeg drwy gyfrwng y Gymraeg pan ddaw y cwrs ym Mangor ich ben.\nMae 'r brifysgol yn rhoi' r bai ar bwysau ariannol, mwy o gystadleuaeth o fewn prifysgolion eine llai o fyfyrwyr yn astudio ' r cwrs.\nAr hyn o bryd dim ond 23 o fyfyrwyr blwyddyn gyntaf sydd ar y cwrs, o ' I gymharu â 61 yn 2015/16.\nBydd pob myfyriwr sydd wedi dechrau ' r cwrs yn cael graddio.\nYstyried diddymu gradd Cemeg ym Mangor Protest yn erbyn toriadau Bangor\nDywedodd ist-ganghellor y brifysgol ei fod yn benderfyniad "anodd iawn" ond y byddai ' N ' hanfodol er mwyn sicrhau dyfodol "llwyddiannus eine chynaliadwy".\nYn ôl Llywydd Undeb Myfyrwyr Cymraeg y brifysgol, UMCB, Gethin Morgan, mae ' r penderfyniad yn codi nifer o gwestiynau cenedlaethol.\n"Mae' N ' drist ich Schweißen bod y Brifysgol wedi gwneud y penderfyniad anodd ich ddileu gradd sengl Cemeg. Bydd UMCB yn parhau ich gydweithio gyda ' r Brifysgol ich sicrhau bod y myfyrwyr presennol yn cael y profiad gorau posib," meddai.\n"Yn dilyn y cyhoeddiad, mae llawer o gwestiynau cenedlaethol yn codi ynghylch y ddarpariaeth yn Gymraeg y maes.\n"Ein kräftig yn awr yw sicrhau cyn lleied o aflonyddwch ich' N myfyrwyr presennol."\nBild-Beschriftung Roedd dros 100 o Personal ein myfyrwyr yn protestio yn erbyn y toriadau ym mis Ionawr\nDechreuodd y brifysgol ymgynghori ar y cynllun llynedd, gan ddweud eu-bod yn "wynebu sefyllfa ariannol heriol".\nCadarnhaodd y brifysgol hefyd y byddai newidiadau ich swyddi ym meysydd cyllid ein 'r gwasanaethau corfforaethol, ein' r ysgolion Addysg eine Datblygiad Dynol, Gwyddorau Meddygol, Gwyddorau Iechyd eine Gwyddorau Chwaraeon, Iechyd ac Ymarfer.\nYm mis Ionawr, dywedodd Llywydd Undeb Myfyrwyr Cymraeg Bangor VR "lot-o-bobl-sy' N 'agos i' r mannau uchaf ar gyflogau uchel iawn" gan awgrymu VR modd lleihau ' r costau hynny.\nDywedodd Ist-ganghellor Dros Dro Prifysgol Bangor, Yr Athro Graham Upton VR rhaid "cyflawni' r gweithredoedd yma rŵan er mwyn ateb yr heriau ariannol hyn yn hanfodol er mwyn sicrhau bydd y gan y Brifysgol ddyfodol llwyddiannus eine chynaliadwy".\n"Mi wnawn ni bopeth o fewn ein gallu ich gefnogi' r Mitarbeiter, ein 'r myfyrwyr hynny sy' N cael eu heffeithio eine hoffwn ailadrodd bydd y modd ich fyfyrwyr presennol gwblhau eu hastudiaethau."\nUpdated Date: 11 April 2019 00:43\n1 Pri-Manie als weltweit größten store eröffnet 2 Thames Schnellboot killer kommt in UK 3 MPs Atemregler zur Eindämmung der Gerichtsvollzieher 4 Warum Indien eine der weltweit am meisten protektionistischen... 5 Die Familien, die fand auf einem Riesen Gehäuse 6 Die Schule schneidet force frühen Freitag-Verschluss' 7 Mord Verhaftung über hit-and-run Tod 8 Coach 'stürmten aus über Missbrauch Ansprüche 9 Wohlhabende größte Gewinner aus der Schule anspricht 10 Multi-organ-op Frau will normales Leben


Adroddiad ar drafodion y Symposiwm Croniclau Cymreig, 9 Awst 2014 | Croniclau Cymreig | Prifysgol Bangor\nAdroddiad ar drafodion y Symposiwm Croniclau Cymreig, 9 Awst 2014\nGan Ben Guy, myfyriwr graddedig o'r Adran Eingl Sacsoneg, Llychlyneg a Chelteg (ASNC), Caergrawnt a threfnydd y symposiwm:\nDdydd Sadwrn, 9 Awst, cynhaliodd Prifysgol Bangor y cyntaf o'r hyn fydd, gobeithio, yn gyfres o symposia bychain yn ymdrin ag astudio'r amrywiol groniclau a ysgrifennwyd yng Nghymru yn ystod yr Oesoedd Canol. Fel yn achos cymaint o ymdrechion i hybu achos yr ASNC, esgorodd y syniad o gynnal y symposiwm yn sedd gefn car a oedd newydd ddianc o'r gynhadledd ryngwladol ar astudiaethau canoloesol yn Kalamazoo, a hynny mewn sgwrs rhyngof i ac Owain Wyn Jones (yn flaenorol o'r ASNC ac erbyn hyn yn aelod o staff yr adran hanes ym Mangor).\nCawsom ein taro gan ansawdd a swm gwaith diweddar a wnaed ar groniclau Cymreig yr oesoedd canol a phenderfynwyd y gallai fod yn ddefnyddiol i awduron y gweithiau hyn gyfarfod i drafod sefyllfa'r maes. Fe wnaethom ymuno â Georgia Henley (un arall o gynfyfyrwyr ASNC, sydd ar hyn o bryd yn gwneud PhD yn Adran Geltaidd Harvard) ac aethom ati i lunio rhaglen a fyddai'n rhoi amlygrwydd i ddulliau newydd o ymdrin â holl ystod y croniclau sydd ar gael a gynhyrchwyd yng Nghymru'r oesoedd canol.\nY canlyniad oedd diwrnod rhagorol o bapurau a thrafod a ddygodd lawer o ffrwyth deallusol. Ynghyd â'r tri threfnydd, roedd y siaradwyr yn cynnwys David Stephenson, Barry Lewis a Henry Gough-Cooper. Llwyddwyd i rannu'r sesiynau'n daclus iawn i dri grŵp: Croniclau Lladin, cynnar a diweddar; croniclau yn yr iaith frodorol, yn rhai cyfarwydd ac anghyfarwydd; ac argraffiadau diweddar, y mae angen mawr amdanynt. Roedd y cyflwyniadau'n ymdrin ag ystod eang o feysydd, yn cynnwys hanes testunol, hanesyddiaeth, golygu a threialon rhai a oedd mewn trafferthion gyda rhai tai cyhoeddi. Agorwyd y gweithgareddau gyda thrafodaeth feistrolgar gan David Stephenson ynghylch yr adran anoddaf o destun-B Annales Cambriae, sef yr adran am 1204-1230. Fe'i dilynwyd gan fy sgwrs (tipyn yn llai meistrolgar) i ar ffynonellau'r cronicl Tŷ Ddewi o'r ddegfed ganrif.\nYna fe wnaeth Barry Lewis oleuo'r grŵp ynghylch ei ddarganfyddiad o gysylltiad testunol tebygol rhwng y cronicl Brenhinoedd y Saeson a Bonedd y Saint, testun achyddol yn ymwneud â saint Cymru. Trafododd Owain Wyn Jones y cronicl Cymraeg, Brut y Saeson, gan ymdrin â chefndir diwylliannol y cyfnod pryd y lluniwyd y testun yn niwedd y bedwaredd ganrif ar ddeg. Yn olaf, fe'n cyfareddwyd gan Henry Gough-Cooper gyda manylion am ei argraffiadau sydd ar ddod o'r croniclau Breviate a Cottonian (testunau B- a C- yr Annales Cambriae) a chan Georgia Henley gyda manylion yr un mor gyffrous am yr argraffiad sydd ganddi hi ar y gweill o'r Chronica ante aduentum Christi. Aeth y gweithgareddau yn eu blaenau'n hwylus o'r dechrau i'r terminus ante quem o 4:30pm, a hwyluswyd pethau'n arbennig gan haelioni Ysgol Hanes Prifysgol Bangor, a ddarparodd ginio a diodydd ar y diwrnod.\nEfallai mai rhan fwyaf defnyddiol y diwrnod oedd yr awr o drafodaeth a gafwyd ar y diwedd. Yn ogystal â thrafodaeth fanwl ynghylch manylion astudio croniclau, cafwyd sgwrs ynghylch dyfodol y grŵp symposiwm, lle penderfynwyd y dylai'r grŵp barhau a cheisio gwneud ei weithgareddau ar gael i gynulleidfa ehangach. Rydym felly'n ymchwilio i'r posibilrwydd o ddechrau gwefan lle gellir darparu'r gwahanol adnoddau ysgolheigaidd a gynhyrchir gan y grŵp, o'r rhestrau terfynol o groniclau Lladin a brodorol a'r argraffiadau ohonynt sydd eisoes ar gael, i argraffiadau newydd o destunau'r croniclau eu hunain.\nAwgrymwyd hefyd y dylid trefnu symposia pellach i'r un diben at y dyfodol - cynigiwyd Glasgow fel lleoliad posibl y flwyddyn nesaf fel y gall y digwyddiad gael ei gynnal ar y cyd â Chyngres Geltaidd Ryngwladol 2015. Yn y digwyddiad hwnnw gobeithiwn glywed gwybodaeth bellach gan y rhai a siaradodd yn y symposiwm diwethaf, yn ogystal â syniadau newydd gan gyfranogwyr newydd.\nRhagor am hyn


Ffieidd-dra Cummings yn parhau i gorddi'r cyhoedd medd AS. - Plaid Cymru Arfon\nFfieidd-dra Cummings yn parhau i gorddi'r cyhoedd medd AS.\nPostiwyd ar June 01 2020, 1:46 yh\nDywed Aelod Seneddol Plaid Cymru Arfon Hywel Williams nad yw’r dicter cyhoeddus tuag at Dominic Cummings a’r Prif Weinidog Boris Johnson wedi diflanu, er gwaethaf ymdrechion y llywodraeth i gladdu’r stori.\nDywedodd Mr Williams fod ei ebost yn parhau i fod yn llawn negeseuon gan etholwyr, yn gandryll gyda ymddygiad Mr Cummings ac anghyfrifoldeb y Prif Weinidog wrth ei amddiffyn.\nYn ôl Mr Williams, mae mwyafrif yr ebyst gan etholwyr sy'n ysgrifennu ato am y tro cyntaf i fynegi eu ffieidd-dra, gyda llawer yn adrodd manylion personol iawn am yr aberth maent wedi ei gwneud i gadw at y gyfraith.\nHyd yma, nid yw Mr Williams wedi derbyn yr un e-bost yn amddiffyn Mr Cummings a Mr Johnson.\n'Mae'n wythnos bellach ers i Mr Cummings ffugio-gyfiawnhau ei ddiystyriaeth llwyr o'r gyfraith ac mae dicter amlwg ymhlith y cyhoedd yn parhau, ac mae'n gwbl gyfiawn.'\n'Rwy'n parhau i dderbyn llawer iawn o ebyst gan bobl leol sydd wedi'u gwylltio gan ragrith y Prif Weinidog a'i gynghorydd arbennig, yn enwedig gan fy mod yn gwybod am achosion lleol o ddioddefaint go iawn pan fo pobl wedi dilyn y rheolau.'\n'Yr hyn sy'n gwneud yr ymddygiad hwn mor wrthun yw'r oblygiadau i bob un ohonom. Mae diystyrwch amlwg Mr Cummings o'r rheolau, y bu ef ei hun gyfrifol am lunio, yn destun gwawd o'r aberth personol y mae llawer o fy etholwyr wedi'u gwneud er budd pawb.'\n‘Ond o’r hyn yr wyf yn ei wybod am y Prif Weinidog a’i record, fel newyddiadurwyr a gwleidydd, nid wyf yn synnu ei fod wedi dewis diystyru y sgandal iechyd cyhoeddus hon trwy osgoi craffu ar bob cyfle.’\n‘Yr hyn a fydd yn drychinebus i’r broses o lywodraethu yw’r ffaith bod cymaint o’r Cabinet, pobl y byddai rhywun yn gobeithio eu bod â barn annibynnol, yn ymddwyn fel pe baent yn meddwl mai eu swyddogaeth yw ategu amddiffyniad Rhif 10 o’r Prif Weinidog a’i gynghorydd air am air.’\n‘Y methiant i gondemnio gweithredoedd Cummings yw’r diweddaraf mewn llu o fethiannau gan Boris Johnson wrth drin yr argyfwng hwn, ac o farnu’r dystiolaeth wrthrychol, nid yw Mr Johnson na llawer o’i ffrindiau yn gymwys i’n harwain allan ohoni.’


Leanne a Carwyn yn llongyfarch y comisiynwyr heddlu newydd – Golwg360\nLeanne a Carwyn yn llongyfarch y comisiynwyr heddlu newydd\n8 Mai 2016 am 16:45 Diweddarwyd 9 Mai 2016 am 12:55\nMae Leanne Wood a Carwyn Jones wedi llongyfarch yr ymgeiswyr buddugol yn etholiadau Comisiynwyr Heddlu a Throsedd Cymru.\nDau ymgeisydd yr un sydd gan y ddwy blaid, yn dilyn buddugoliaethau i Dafydd Llywelyn a Arfon Jones (Plaid Cymru), a Jeff Cuthbert ac Alun Michael (Llafur).\nLlywelyn yw ymgeisydd newydd Heddlu Dyfed-Powys, tra bod Arfon Jones wedi’i ethol yn y Gogledd.\nMewn datganiad, dywedodd Leanne Wood y byddai dau ymgeisydd buddugol Plaid Cymru’n gweithio er mwyn gwella plismona yn y gymuned, gan gynyddu tryloywder ac atebolrwydd.\n“Mae pobol yn ardaloedd heddlu Dyfed-Powys a’r Gogledd wedi pleidleisio o blaid tryloywder ac atebolrwydd yn eu gwasanaethau cyhoeddus.\n“Maen nhw wedi pleidleisio fel bod yr heddlu’n dod o dan arweiniad y Cynulliad.”\nYchwanegodd ei bod yn llongyfarch Llywelyn a Jones ar eu buddugoliaethau.\n“Tra bod pob un o’r prif bleidiau yn y Cynulliad wedi colli tir, fe bleidleisiodd fwyfwy o bobol dros Blaid Cymru gan eu bod nhw’n ymddiried ynom i sefyll dros Gymru a gwneud yr hyn sy’n iawn i’n cymunedau.”\nWrth ymateb i fuddugoliaethau Jeff Cuthbert ac Alun Michael, dywedodd Prif Weinidog Cymru, Carwyn Jones: “Hoffwn estyn fy llongyfarchiadau i Alun Michael a Jeff Cuthbert ar eu buddugoliaethau gwych yn etholiadau’r Comisiynwyr Heddlu a Throsedd.\n“Rwy’n gwybod y byddan nhw’n gynrychiolwyr gwych i’w hardaloedd ac y byddan nhw’n gweithio’n galed i gadw eu cymunedau’n ddiogel.”\nFe dalodd deyrnged i’r ddau ymgeisydd aflwyddiannus, David Taylor (Gogledd) a Kevin Madge (Dyfed-Powys).\n“Er eu bod nhw’n aflwyddiannus yn eu ceisiadau eu hunain, fe chwaraeon nhw’r rhan fwyaf bosib wth sicrhau canlyniad da i Lafur Cymru yn etholiadau’r Cynulliad.\n“Maen nhw’n gweithio’n ddiflino er lles eraill, ac mae’r blaid yn ddyledus iawn iddyn nhw.\n“Bydden nhw wedi bod yn gomisiynwyr ardderchog ac rwy’n dymuno’n dda iddyn nhw yn eu heriau nesaf.”\nRhybuddio’r cyhoedd i aros adref\nRheolau dwy fetr y gweithle: “Mae gan yr heddlu ddigon i’w wneud”\nNadine Marshall yn y ras i fod yn Gomisiynydd Heddlu’r De


Ffarwel ag un Brenin | Asturias yn Gymraeg\nCyhoeddwyd gan: cathasturias | Mehefin 2, 2014\nFfarwel ag un Brenin\nMae brenin Sbaen, Juan Carlos, wedi ildio’r orsedd. Ond gan taw ei fab Felipe fydd yn cymryd ei le, fawr o newid fydd.\nMwy heno pan gaf i amser: mae’n ddiwrnod da i fod yn y cae.\n(Rai oriau wedyn)\nGrym ystrydeb ei gwirionedd. Ystrydeb erbyn hyn yw dweud taw’r un rhwyg sydd yn hollti cymdeithas Sbaen heddiw ag yn amser y rhyfel, ond mae’r ffordd mae pobl wedi ymateb i benderfyniad y brenin yn awgrymu bod rhywfaint ynddi.\nDim ond dau bennaeth gwladwriaeth y mae Sbaen wedi cael ers gweriniaeth y 30au. A gyda llaw, nid y ‘gwrthryfelwyr’ oedd milwyr a chefnogwyr y weriniaeth: dilynwyr Franco a’i debyg wnaeth godi yn erbyn llywodraeth etholedig. A does dim dwywaith bod Juan Carlos wedi chwarae rhan bwysig fel y ffigwr oedd yn gallu perswadio dynion yr hen drefn i dderbyn rhyw fath o ddemocratiaeth – etholiadau hyd yn oed! Ond mae amheuon wedi codi – e.e. yn ystod cyfnod y ddau ymgais aflwyddiannus, ym 1981 a 1982, i fynd yn ôl at reolaeth gan y fyddin – a oedd e wir yn credu yn nemocratiaeth neu jyst eisiau ei orsedd yn ôl iddo fe a’i deulu.\nY gwahaniaeth barn heddiw yw beth sy’n dod nesaf. Tra bod pobl y sefydliad yn trafod rhinweddau Felipe, fydd yn cymryd drosodd mewn 4-6 wythnos, mae mudiadau gweriniaethwyr, a’r Podemos newydd, yn cynnal gwrthdystiadau ledled Sbaen heno i alw am refferendwm cyn bod y trosglwyddo coron yn digwydd. Refferendwm fyddai’n penderfynu pa fath o bennaeth gwladwriaeth y dylid cael o hyn ymlaen. A ddylid ei ethol.\nRoedd cefnogaeth y bobl i’r brenin wedi disgyn yn isel oherwydd ei ffordd o fyw – yr holl hela, gan gynnwys eliffantod ac anifeiliad prin, y gwario mawr, y merched. Mae ei fab yn ymddangos yn gyhoeddus yn fwy tebyg i reolwr o radd canolig. A fydd hynny’n ddigon i gadw’r Borboniaid ar orsedd Sbaen?\nCofnodwyd yn Sbaen | Tagiau: brenin, gweriniaeth\n« Y Coed Afalau a Phlanhigion Eraill\nY Rhod yn Troi »\nHelo Cath, a diolch eto! Wrth ddarllen nifer o’ch blogiau ar goroni Felipe a’r goron yn gyffredinol, daeth llyfr Javier Cercas, Anatomía de un Instante, am y 23-F i’r meddwl. Tybed ydych chi wedi’i ddarllen?\nYr hyn roeddwn i’n ei feddwl am y llyfr oedd y byddai’n syniad gwych pe bai cercas yn ailymweld rywbryd ag adeg y cipio, a hynny gyda’r bwriad o bendroni ynghylch rôl a chymhellion Juan Carlos. Mae rhywfaint o hyn yn y llyfr, ond gyda’r rhan fwyaf yn troi o amgylch Suárez, Carrillo a Gutiérrez Mellado, mae dyn yn awchu am fwy am y brenin ei hun!! Nid hanesydd mohonof, ond ysgwn i i ba raddau roedd JC a Pujol yn greiddiol i ganlyniad terfynol y cipio? Mae ‘hanes’ yn dweud wrthon ni eu bod ill dau’n rhannu’r amlygrwydd a’r sylw oll yn hyn o beth, ond ys gwn i …?!\nHelo Patrick. Na, yn anffodus, dyna un o lyfrau Cercas yr wyf i heb ei ddarllen. Rwy’n cael trafferth gyda fy llygaid ar hyn o bryd ac mae darllen pethau hir yn wir boendod. Mae bod heb lyfrau ar eu hanner hefyd yn wir boendod! Ond rwy’n siwr y bydd llawer mwy o ffeithiau, atgofion o bob lliw, a damcaniaethau yn dod i’r amlwg yn awr.


Dywedwch beth ydych chi’n gwneud i wella perfformiad ysgolion, meddai Plaid Cymru\nHafan Newyddion Dywedwch beth ydych chi’n gwneud i wella perfformiad ysgolion, meddai Plaid Cymru\nMae cynghorwyr Plaid Cymru yn galw ar arweinwyr Llafur, sy’n rheoli’r cyngor, i ddweud yn union sut maent yn bwriadu gwella safonau ysgolion ym Mwrdeistref Sirol Caerffili.\nDangosodd y system liw newydd a gyhoeddwyd gan Lywodraeth Cymru bod 11 o’r 14 ysgol uwchradd yn yr ardal angen gwella. O ysgolion cynradd yr ardal graddiwyd 12 yn wyrdd, 45 yn felyn, 16 yn ambr a 2 yn goch.\nMewn cyfarfod o grŵp Plaid Cymru, mynegwyd pryder bod grŵp rheoli Llafur eto i wneud datganiad ar sut oeddynt yn mynd i helpu’r ysgolion ag angen cymorth ac arweiniad arnynt er mwyn gwella safonau.\nDywedodd y Cynghorydd Phil Bevan, Llefarydd yr Wrthblaid ar Addysg: “Mae galw ar i’r cyngor, dan reolaeth Llafur, ddweud beth maent yn ei wneud i gefnogi athrawon ac i wella canlyniadau disgyblion yn ein hysgolion.\n“Rydym eisiau gweld cynllun gweithredu ynglyn â sut mae’r gwelliant i’w gyflawni. Rhaid i ni sicrhau bod addysg ein plant o’r radd uchaf, ym mha ysgol bynnag y maent yn mynychu. Mae’n hanfodol, hefyd, bod rhieni yn derbyn gwybodaeth o’u hysgolion ar sut y mae safonau i wella, a byddwn ni’n mynd ar ôl hyn.”\nDywedodd y Cynghorydd Mann, arweinydd grŵp Plaid Cymru bod ei gynghorwyr yn bwriadu codi’r mater mewn cyfarfodydd yn y dyfodol hyd nes y caiff cynllun ei baratoi a fyddai’n sicrhau bod pob ysgol yn symud i fyny’r cod lliwiau.\n“Cafodd y Cabinet gyfle yn gynharach y mis hwn i drafod perfformiad ysgolion ond gwnaethant ddim byd mwy na chydnabod y cynnwys. Mae galw arnynt i egluro i rieni'r hyn y maent yn ei wneud.”\nDyma’r asesiad o ysgolion uwchradd Caerffili:\n· GWYRDD – Effeithiol iawn -Ysgol Gyfun Cwm Rhymni\n· MELYN – Effeithiol – Trecelyn, Oakdale\n· AMBR – Angen gwella - Pontllanfraith, Y Coed Duon, Rhisga, Lewis Pengam, Lewis i Ferched, Rhymni, Bedwas, Cwmcarn\n· COCH – Angen mwy o wella - St Cenydd, St Martin, Heolddu


Mae cangen yr Wyddgrug o gylch cyd-enwadol CYTUN wedi penderfynu gwneud pererindod flynyddol at Ffynnon Tysilio ar dir ystad Rhual ger yr Wyddgrug. Mae'r ffynnon ar y cae a ddefnyddiwyd fel maes carafannau i Eisteddfod Bro Delyn yn 1992. Adnewyddwyd y ffynnon ar gyfer yr achlysur hwnnw ond erbyn hyn mae wedi llanw â dail a brigau unwaith eto. Heb amheuaeth mae hon yn hen ffynnon a chredir mai Tysilio oedd sant gwreiddiol yr Wyddgrug cyn i'r Normaniaid ail-gysegru llawer o'r eglwysi i Fair a Phedr. Yn yr Oesoedd Canol roedd delw o Grist ar y groes yn yr eglwys a dywedir fod y ddelw yn wylo ac fe'i galwyd yn Ddelw Fyw. Credir bod pererinion yn ymweld â'r ffynnon wedi iddynt fod yn yr eglwys. Yn ddiweddarach defnyddiwyd y ffynnon fel man bedyddio gan Fedyddwyr yr ardal, felly bu mwy nag un enwad yn gysylltiedig a'r fan arbennig yma. Syniad gwych yw cynnal y bererindod flynyddol. Bydd hyn yn sicrhau fod y ffynnon yn cael ei glanhau'n rheolaidd ac y bydd pawb yn gwybod amdani. Beth am i eglwysi mewn ardaloedd eraill efelychu'r Wyddgrug?\nMae'r Ymddiriedolaeth Genedlaethol yn dangos diddordeb yng ngwaith ein cymdeithas ac yn barod i ddiogelu'r ffynhonnau sydd ar y tiroedd o dan ei gofal. Dyma beth yw newyddion da o lawenydd mawr. Ceir mwy o fanylion yn y rhifyn nesaf o Llygad y Ffynnon.\nRHUAL, YR WYDDGRUG\nFFYNNON YR YSBRYD\nFfynnon Leinw, Cilcain (2)\nNi allai’r “St Katherine” hon fod yn neb llai na’r Santes Gatrin, a oedd yn eithriadol boblogaidd ddiwedd y canol oesoedd yng Nghymru fel yng ngweddill gorllewin Ewrop. Cysegrwyd tair eglwys ganoloesol yn ei henw yng Nghymru (o gymharu â 62 yn Lloegr), gyda ffynhonnau sanctaidd yn dwyn ei henw yn yr Wyddgrug, Caerhun, Gresffordd a Rudbaxton. Y mae ffynnon sanctaidd ger Eglwys Gatrin yng Nghricieth, ond “Ffynnon y Saint” yw enw honno, a dim ond yn ddiweddar y daeth yn gysylltiedig â Chatrin.


Galw am gymorth ariannol i gymunedau sydd wedi’u heffeithio gan lifogydd – Golwg360\n15 Hydref 2018 am 10:53 Diweddarwyd am 14:22\nLlifogydd yn Afon Marlais yn Llansawel, Sir Gaerfyrddin\nMae’r Ceidwadwyr Cymreig wedi galw ar Lywodraeth Cymru i sicrhau bod cymunedau sydd wedi’u heffeithio gan lifogydd yn derbyn cymorth ariannol.\nDaw hyn yn dilyn Storm Callum y penwythnos hwn, gyda rhai ardaloedd yn y de-orllewin yn gweld y llifogydd gwaethaf ers 30 mlynedd.\nMae naw rhybudd am lifogydd yn parhau mewn grym yn yr ardaloedd hyn, ac mae Cyfoeth Naturiol Cymru wedi cyhoeddi eu bod nhw am gynnal adolygiad i’r holl amddiffynfeydd llifogydd sydd yno.\nOnd yn ôl Andrew RT Davies wedyn, sef llefarydd y Ceidwadwyr Cymreig ar faterion amgylcheddol, mae angen i Lywodraeth Cymru sicrhau cymorth ariannol i fusnesau a thrigolion sydd wedi’u taro gan y tywydd garw.\n‘Angen arian, nid cydymdeimlad’\n“Mae angen dysgu gwersi o’r trychineb sydd wedi cael ei hachosi o’r llifogydd garw hyn, ac mae’r rheiny sydd wedi’u heffeithio eisiau gweld Llywodraeth Cymru yn gweithredu – ac nid cydymdeimlo yn unig,” meddai.\n“Tra bo adolygiad [gan Gyfoeth Naturiol Cymru] yn cael ei groesawu, mae angen cymorth yr ar awdurdodau lleol oddi wrth Lywodraeth Cymru i sicrhau bod yr isadeiledd hanfodol yn cael ei adfer cyn gynted â phosib…\n“Mae nifer o fusnesau, cartrefi a chymunedau wedi cael eu taro’n wael dros y penwythnos, ac mae’n hanfodol bod cymorth ariannol ar gael yn syth ar gyfer y difrod y mae nifer wedi’i ddioddef.”


Sylwebaeth wleidyddol COVID-19 yn gysylltiedig â throseddau casineb ar-lein - Newyddion - Prifysgol Caerdydd\nMae athro ym Mhrifysgol Caerdydd wedi datgelu cynnydd syfrdanol mewn troseddau casineb yn erbyn pobl Asiaidd ar-lein a ysgogwyd gan drydariad gan y cyn-Arlywydd Donald Trump a oedd yn cynnwys yr ymadrodd 'Chinese virus' i ddisgrifio COVID-19.\nAr ddechrau’r pandemig, defnyddiodd yr Arlywydd Donald Trump yr ymadrodd mewn trydariad. Aeth ymlaen i amddiffyn hyn mewn sesiwn briffio i’r wasg yn y Tŷ Gwyn ddyddiau’n ddiweddarach.\nWrth gynnal ymchwil ar gyfer ei lyfr newydd, The Science of Hate, penderfynodd yr Athro Matthew Williams, o Ysgol y Gwyddorau Cymdeithasol, ganfod a gafodd yr ymadrodd dadleuol hwn effaith ar faint o bobl oedd yn mynegi casineb yn erbyn pobl Asiaidd ar Twitter.\n“Roedd y syniad hwn a gefais yn seiliedig ar ymchwil flaenorol a ddangosodd ddigwyddiadau all-lein, megis ymosodiadau terfysgol a phleidleisiau gwleidyddol, a ysgogodd bobl i fynegi casineb ar-lein yn syth ar ôl y digwyddiad,” meddai’r Athro Williams.\nCasglodd ymchwilwyr yn y LabordyGwrthGasineb, sef ble mae Williams yn Gyfarwyddwr, tua 41 miliwn o drydariadau sy’n gysylltiedig â COVID-19 rhwng 12 Mawrth ac 1 Ebrill 2020. Gan ddefnyddio offer a ddatblygwyd yn y labordy i nodi achosion o bobl yn mynegi casineb ar-lein, gwnaethant leihau’r set ddata enfawr i tua 13,000 o drydariadau a oedd yn dangos nodweddion casineb yn erbyn pobl Asiaidd.\nDysgodd yr Athro Williams, fod nifer y trydariadau a oedd yn mynegi casineb yn erbyn pobl Asiaidd wedi cynyddu 656% yn ystod y 48 awr ar ôl i Donald Trump ddefnyddio’r ymadrodd dadleuol am y tro cyntaf.\nRoedd llawer o'r trydariadau a anfonwyd ar ôl sylw Donald Trump yn llawn casineb ac yn bryderus iawn. Roedd rhai pobl yn mynegi rhwystredigaeth ynghylch cynlluniau’n cael eu canslo, fel partïon pen-blwydd, a digwyddiadau chwaraeon yn cael eu gohirio, gan ddefnyddio hashnodau a oedd yn cynnwys iaith hiliol ac annynol.\nDysgodd yr Athro Williams fod rhai o’r trydariadau hynod ddifrifol, ac o bosibl troseddol, yn galw am drais eithafol yn erbyn pobl Tsieineaidd.\nDaeth mwyafrif y trydariadau a oedd yn llawn casineb gan gyfrifon a oedd yn gysylltiedig â'r UD, tra bod o leiaf 317 wedi dod o'r DU.\nCafodd llawer o'r trydariadau mwy eithafol eu dileu o fewn 24-48 awr, naill ai gan Twitter neu'r unigolyn gwreiddiol, efallai gan eu bod yn difaru.\nMae ymchwil yn LabordyGwrthGasineb Prifysgol Caerdydd wedi canfod cysylltiad rhwng casineb gwrth-ddu a gwrth-Fwslimaidd ar-lein a chasineb ar y strydoedd.\nMae Science of Hate yn dogfennu sut y bu cynnydd sylweddol yn y casineb yn erbyn pobl Asiaidd ar y strydoedd yn ystod wythnosau cyntaf y pandemig, yn unol â’r casineb ar-lein.\nAr ôl chwe wythnos yn unig ers i'r pandemig ddechrau, cofnododd Brifysgol Talaith San Francisco dros 1,700 o ddigwyddiadau o gasineb a oedd yn targedu Americanwyr Asiaidd ar draws pedwar deg pump o daleithiau. Roedd mwyafrif y dioddefwyr wedi cael eu haflonyddu ar lafar ar y stryd, gydag eraill yn dioddef ymosodiad corfforol a cham-driniaeth ar-lein.\nYn ystod yr un cyfnod cofnododd heddlu yn y DU gynnydd o 21 y cant mewn troseddau casineb a oedd yn targedu pobl o dde a dwyrain Asia. Cofnodwyd cynnydd tebyg ledled Ewrop, Awstralasia, Asia, Affrica ac America.\n“I gloi, dywedodd yr Athro Williams, “Mae adroddiadau diweddar, a gynhaliwyd ar ddwy ochr Môr yr Iwerydd, yn nodi bod troseddau casineb yn erbyn pobl Asiaidd yn uwch nag erioed, gyda llawer o ddioddefwyr yn nodi mai’r pandemig ac ymddygiad ffigurau gwleidyddol yn ei ddefnyddio fel arf, ac unigolion asgell dde-dde, sydd ar fai”.\n“Ar ôl bod yn ddioddefwr trosedd casineb 20 mlynedd yn ôl, cychwynnais ar daith i ddarganfod pam. Ysgrifennais The Science of Hate i rannu'r hyn a ddarganfyddais i. Yng nghanol y gwaith ymchwil ar gyfer fy llyfr, daeth y pandemig ac fe newidiodd y dirwedd o ran casineb ar-lein ac all-lein yn sylweddol.\n“Arweiniodd COVID-19 at ymdeimlad newydd o fygythiad sydd wedi cael ei gysylltu â rhai hunaniaethau gan wleidyddion ac aelodau’r asgell dde eithafol. Yn ogystal â phobl Asiaidd, rydym hefyd wedi gweld Iddewon, Mwslemiaid a phobl LHDT+ yn cael eu targedu yn ystod y pandemig, a thwyllwybodaeth ddadleuol oedd yn tanio hyn i raddau helaeth.\nMae “The Science of Hate yn dod â’r holl ymchwil hon ynghyd â theori newydd ar gyfer deall pam bod lefelau troseddau casineb a mynegi casineb yn parhau i godi ledled y byd.”\nYn y 90au hwyr, dioddefodd yr Athro Williams drosedd casineb homoffobig ar strydoedd Llundain, ac ar-lein tra oedd mewn ystafell sgwrsio lle roedd defnyddwyr rhyngrwyd America yn bresennol. Arweiniodd hyn ato’n cynnal ymchwiliad am ddau ddegawd i ddarganfod cymhellion y rhai hynny sy'n ymosod ar bobl oherwydd pwy ydyn nhw.\nMae The Science of Hate: How prejudice becomes hate and what we can do to stop it yn cael ei gyhoeddi gan Faber & Faber ar 25 Mawrth 2021 (£14.99 clawr meddal masnach)


9bach yn cipio albwm y flwyddyn yng Ngwobrau Gwerin Radio 2 – Golwg360\n9bach yn cipio albwm y flwyddyn yng Ngwobrau Gwerin Radio 2\n23 Ebrill 2015 am 10:56\nClawn albwm 9bach, Tincian\nFe gipiodd y band gwerin adnabyddus 9bach y wobr am albwm y flwyddyn yng ngwobrau gwerin BBC Radio 2 yng Nghanolfan y Mileniwm yng Nghaerdydd neithiwr.\nDaeth y band gwerin arbrofol, sy’n hanu o Fethesda, yn fuddugol gyda’i halbwm diweddaraf Tincian.\nDyma’r band cyntaf o Gymru i ennill y gystadleuaeth ers iddi gael ei sefydlu 15 mlynedd yn ôl. I goroni’r noson, fe gafwyd perfformiad gan 9bach yn ystod y seremoni.\nYmhlith uchafbwyntiau eraill y noson oedd Gwobr Traddodiad Da a gafodd ei wobrwyo i’r diweddar Dr Meredydd Evans a fu farw yn 95 mlwydd oed fis Chwefror eleni.\nDerbyniwyd y wobr gan ei ferch, Eluned, a alwodd am greu archif digidol i gerddoriaeth werin yng Nghymru.\nWrth gyflwyno’r wobr, cafwyd teyrnged i Merêd hefyd gan y gantores Cerys Mathews, pan ddatgelodd ei fod wedi cael gwybod ei fod wedi ennill y wobr cyn iddo farw ym mis Chwefror, gan ddweud ei fod ar y pryd “wrth ei fodd”.\n9Bach i agor Castell Aberteifi\n9Bach yn Tincian\n9Bach ar daith\n9Bach yn mynd i Toronto\nCyhoeddi manylion Pesda Roc Bach


Newyddion - Cefnogaeth i barth gwefan .cymru\nFor a better experience on your device, try our mobile site. Rydym yn defnyddio cwcis i sichrau ein bod yn rhoi’r profiad gorau posibl i chi ar ein gwefan. Rydym hefyd yn defnyddio cwcis i sichrau ein bod yn dangos hysbysebion sy’n berthnasol i chi. Os hoffech chi barhau heb newid eich gosodiadau, byddwn yn cymryd eich bod yn hapus i dderbyn pob cwci. Fodd bynnag, gallwch newid eich gosodiadau cwci unrhywbryd. Parhau Dysgwch mwy ]]> Linciau mynediad Neidio i'r cynnwys Neidio i wefannau lleol eraill Cymorth Hygyrchedd Llywio drwy’r BBC Newyddion Sport Tywydd Capital Dyfodol TV Radio Mwy Term chwilio: 9 Tachwedd 2011\nDiweddarwyd 19:33 Hafan\nDiweddarwyd 19:33 Cefnogaeth i barth gwefan .cymru\nUn yn pryderu am y diffyg cefnogaeth i .cymru\ndotCYM: £20,000 o hwb Dot Cym 'gam yn nes'\nMae arolwg o fusnesau a chwsmeriaid yn awgrymu bod y mwyafrif o blaid i Gymru gael parth eu hunain i wefannau.\nByddai'r newid yn gweld perchnogion gwefannau yn cael gorffen y cyfeiriad gyda .cymru a .wales yn hytrach na .uk.\nMae'r rhai sydd o blaid hynny yn dweud y gallai gynorthwyo brandio a marchnata, ond mae gwrthwynebwyr yn dweud y gallai arwain at fwy o gyfleoedd am dwyll.\nCafodd yr arolwg ei gomisiynu gan y gwasanaeth cofrestru parthau, Nominet. Mae'n awgrymu bod 69% o gwsmeriaid yn cefnogi'r newid, a 59% o fusnesau a chyrff eraill yng Nghymru yn gefnogol.\nFe gafodd 1,003 o bobl eu holi ar gyfer yr arolwg - 21% yn Gymry Cymraeg - ynghyd a 250 o bobl ddylanwadol mewn sefydliadau Cymreig.\nOnd mae'r arolwg yn awgrymu gwahaniaeth barn ynglŷn â pha barth i ddewis.\nDywedodd cyfarwyddwr datblygu busnes Nominet, Glenn Hayward: "O safbwynt y cwsmeriaid roedd mwy yn dewis .cymru, ond ymhlith busnesau .wales oedd y dewis er mwyn medru marchnata eu hunain y tu allan i Gymru."\nGall enw parth Cymreig chwarae rôl bositif mewn gweithgareddau sy'n ceisio codi proffil Cymru ac annog buddsoddiad o dramor ac allforion”\nAdroddiad London Economics Wales\nMae prif weithredwr dotCYM - mudiad sy'n ymgyrchu dros gael parth i Gymru ar y we - Siôn Jobbins, wedi beirniadu Prif Weinidog Cymru am beidio cefnogi eu hymgyrch i greu parth .cymru.\nYn siambr y Senedd ddydd Mawrth, gwrthododd Mr Jones roi ei gefnogaeth i gynnwys .cymru fel enw'r parth i Gymru, gan ddweud y byddai'n cefnogi'r enw fydd yn dod a'r budd mwyaf i Gymru.\nDywed Mr Jobbins fod hyn yn syfrdanol ac yn codi cwestiynau am statws yr iaith Gymraeg o fewn Llywodraeth Cymru.\n"Mae'n sarhad," meddai.\n"Dyma'r un cyfle i roi statws i'r iaith Gymraeg ar lwyfan rhyngwladol."\nMae Nominet yn awgrymu mai un ateb fyddai cofrestru'r ddau enw. Mae busnesau a chwsmeriaid yn anghytuno os mai .cymru neu .wales fyddai orau\nGellid gorffen cyfeiriadau gwefannau gyda'r ddau ddiweddglo, ond gan gyfeirio defnyddwyr at yr un dudalen.\nDywedodd gweinidog busnes llywodraeth Cymru, Edwina Hart, yr wythnos ddiwethaf nad oedd am ystyried talu am yr un o'r ddau gais.\nMae Nominet mewn trafodaethau i gael yr arian, gan ddweud y byddan nhw'n sefydlu swyddfa yn lleol pe bai'r ymdrechion yn llwyddiannus.\nOnd dywed dotCYM, y byddai rhoi rheolaeth i Nominet gyfystyr a gwerthu hunaniaeth y wlad.\nCafodd yr arolwg ei gynnal gan gwmni ymgynghori London Economics Wales fel rhan o astudiaeth ehangach.\nDywed yr adroddiad: "Gall enw parth Cymreig chwarae rôl bositif mewn gweithgareddau sy'n ceisio codi proffil Cymru ac annog buddsoddiad o dramor ac allforion.\n"Gall hefyd ddarparu ffynhonnell gyson o hysbysebu rhad ac am ddim ar lefel isel."\nOnd mae'n rhybuddio hefyd fod pris i'w dalu am y fath gyhoeddusrwydd.\nMae'n dweud y bydd angen i fusnesau gymryd camau amddiffynnol er mwyn atal cwmnïau eraill rhag rhedeg safleoedd gyda'u henwau nhw.\nBydd hefyd angen talu costau marchnata ychwanegol er mwyn hysbysebu eu cyfeiriadau gwefan newydd.\nCam yn ôl i barth i Gymru 03 TACHWEDD 2010, NEWYDDION dotCYM: £20,000 o hwb 06 AWST 2008, NEWYDDION Dot Cym 'gam yn nes' 28 MEHEFIN 2008, NEWYDDION Cysylltiadau Rhyngrwyd\nLondon Economics Wales (Saesneg)


EICH GWASANAETH CHI, EICH DEWIS CHI\nHome / Cartref » EICH GWASANAETH CHI, EICH DEWIS CHI\nYMGYNGHORIAD CYHOEDDUS AR LEFEL Y gwasanaethau TÂN AC ACHUB\nA DDARPERIR YNG NGOGLEDD CYMRU 2015-16 A THU HWNT\nHoffwn eich gwahodd i gymryd rhan yn ymgynghoriad cyhoeddus Awdurdod Tân ac Achub Gogledd Cymru.\nMae hwn yn ymgynghoriad pwysig ar y gwasanaethau tân ac achub a ddarperir yng Ngogledd Cymru.\nRydym yn ymroddedig i wneud Gogledd Cymru yn lle diogelach i fyw a gweithio ynddo ac i ymweld ag o. Bydd eich barn chi ar ddyfodol Gwasanaeth Tân ac Achub Gogledd Cymru yn ein helpu i gynllunio’r math o wasanaeth y mae’r cyhoedd yn ei ddisgwyl.\nMae’r pwysau ariannol ar wasanaethau cyhoeddus yn golygu bod angen gwneud penderfyniadau anodd ynglŷn â sut i fodloni’r galw am wasanaethau ond gyda chyllidebau prinnach.\nMae’r ymgynghoriad hwn yn cynnig tri opsiwn – pa un sy’n cael eich cefnogaeth chi? Fel arall, efallai bod gennych awgrym gwell er mwyn darparu gwasanaethau tân ac achub fforddiadwy yng Ngogledd Cymru?\nHoffem i gymaint o bobl ag y bo modd gymryd rhan trwy ddweud wrthym beth hoffent hwy ei weld yn digwydd i’r gwasanaethau tân ac achub yn yr ardal dros yr ychydig flynyddoedd nesaf.\nCliciwch yma am grynodeb sydd yn rhoi trosolwg o’r materion. Mae gwybodaeth bellach a manylion cyswllt ar gael ar wefan yr Awdurdod. www.gwastan-gogcymru.org.uk\nGallwch roi gwybod i ni beth yw eich barn chi trwy gwblhau’r arolwg byr – http://goo.gl/wcykGz\nRydym yn gwerthfawrogi bod eich amser yn werthfawr, ond dylai ond gymryd ychydig o funudau i gwblhau’r arolwg – nid ydym yn gofyn am unrhyw ddata personol a bydd pob ymateb i’r arolwg yn ddi-enw. Bydd yr ymatebion ond yn cael eu defnyddio i’n helpu ni i lunio amcanion at y dyfodol a bydd yr holl ddata a gesglir yn cael ei drin yn gyfrinachol.\nY dyddiad olaf ar gyfer cwblhau’r arolwg yw 9fed Ionawr 2015.\nBydd yr Awdurdod yn ystyried ei gynlluniau i’r dyfodol yng ngoleuni’r ymatebion a dderbynnir cyn y dyddiad cau uchod, ac yn cyhoeddi Cynllun Gwella terfynol 2015-16 ar wefan yr Awdurdod erbyn 31ain Mawrth 2015.\nAr ran Awdurdod Tân ac Achub Gogledd Cymru, diolch i chi am eich amser ac edrychwn ymlaen at glywed gennych.


BBC - Blog Vaughan Roderick - : Rhonech ac Echni\n| Nesaf » Rhonech ac Echni\nVaughan Roderick | 13:40, Dydd Iau, 27 Tachwedd 2008\nOs ydy'r pennawd yna yn eich drysu gadewch i mi esbonio. Rhonech ac Echni yw'r ddwy ynys fach ym Mor Hafren sydd i'w gweld o Fae Caerdydd. Mae'n rhaid i mi gyfaddef mae'r ynys Seisnig, Rhonech, yw fy ffefryn personol- efallai oherwydd bod 'na dafarn arni! Ond fel pob ynys arall (ac eithrio Ynys y Barri, efallai) mae 'na ryw ramant arbennig yn perthyn i'r ddwy.\nCymerwch yr Ynys Las. Dydw i erioed wedi bod yna. Yn ôl Betsan Powys (sydd wedi bod i bob man bron) yr Ynys Las yw'r lle rhyfedda iddi weld erioed- mae'r dirwedd a'r golau yn unigryw a'r cymysgedd rhyfedd o Ddaniaid ac Inuit wedi creu diwylliant arbennig iawn. Mae 'na lai na thrigain mil o bobol yn byw ar ynys sydd yn fwy na deugain gwaith maint Cymru (diawl, mae "SizeofWales.co.uk" yn wefan ddefnyddiol!). Mae'r boblogaeth honno newydd bleidleisio o fwyafrif sylweddol i gymryd cam sylweddol tuag at annibyniaeth. Mewn refferendwm cytunodd yr ynyswyr i drosglwyddo'r grym dros gyfraith a threfn, yr heddlu a gwylwyr y glannau o Copenhagen i Nuuk ynghyd a chyfran yr incwm olew o'r moroedd o'i chwmpas. Mae aelodau'r SNP wedi cyflwyno cynnig yn llongyfarch yr ynyswyr yn Senedd yr Alban. Wel, mae'n rhaid chwilio am ysbrydoliaeth mewn llefydd newydd ar ôl y digwyddiadau diweddar yng Ngwlad yr Ia!\nPrin yw'r ymwelwyr a'r Ynys Las (mae Betsan yn eithriad) ond mae'r Maldives wedi deny miloedd o orllewinwyr cefnog i'w traethau paradwysaidd. Stori drist sy'n dod o'r rhan hynno o'r byd. Tra bod trigolion yr Ynys Las yn chwennych annibyniaeth mae trigolion ynysoedd y Maldives yn debyg o golli'r statws hwnnw. Mae arlywydd newydd y wlad honno yn cychwyn cronfa i brynu tir mewn gwledydd eraill yn barod am y dydd pan fydd newid hinsawdd yn gorfodi i'r trigolion adael yr ynysoedd. Mae 'na ryw anghyfiawnder difrifol yn hynny. Wedi'r cyfan, nid ffatrïoedd a llygredd pobol y Maldives sy'n peri i lefel y moroedd godi.\nDyw anghyfiawnder ddim yn beth newydd yn y rhan yna o'r byd. Mae cyn-drigolion ynysoedd Chagos yn dal i frwydo er mwyn cael dychwelyd i'r cartrefi y gorfododd Prydain iddyn nhw adael degawdau yn ôl. Mae'n anodd peidio cydymdeimlo a phobol ynysoedd Chagos ond mae'r anghyfiawnder hynny yn pylu o gymharu â'r hyn sy'n debyg o ddigwydd yn y Maldives i dri chan mil o bobol sy'n byw mewn cornel bach nefolaidd o'n byd.\n1. Am 15:28 ar 27 Tachwedd 2008, ysgrifennodd Bedd Gelert:\nCrikey, Mr Roderick, wyddau ni ddim fod ynysoedd yn Mor Hafren, hyd yn oed fy mod wedi bod am drip ar y 'Waverley'.. Diddorol iawn.. Gobeithio fyddi di yn 'strictly impartial' am annibyniaeth i Gymru fach - nid wyf wedi penderfynnu os fyddai 'Arlywydd Kirsty' yn beth da neu ddrwg eto... 'Never underestimate the power of a woman..' neu, fel bydda'n nhw'n gweud yn Tseina 'Be careful what you wish for..' Pob hwyl, BG\n2. Am 15:31 ar 27 Tachwedd 2008, ysgrifennodd Bedd Gelert:\nEfallai fyddai pobol y Maldives yn hoffi mynd i fyw ar yr 'Ynys Las' ? O'r 'blue lagoon' i'r 'blue island' ? Fel petai..\n3. Am 16:15 ar 27 Tachwedd 2008, ysgrifennodd Hogyn o Rachub:\nDoeddwn i, fel y rhan fwyaf a fydd yn darllen mae'n siwr, ddim yn ymwybodol o'r straeon am y Maldives ac Ynysoedd Chagos - trist iawn ond hefyd yn agoriad llygad, diolch am dynnu sylw atynt\n4. Am 18:38 ar 28 Tachwedd 2008, ysgrifennodd david williams:\nTafarn ar Ynys Ronech? Mae un ar Ynys Weir (Lundy). Shurely shome mishtake?\n5. Am 21:54 ar 30 Tachwedd 2008, ysgrifennodd Vaughan:\nDim o gwbwl David, Y Marisco yw'r tafarn ar Ynys Weir- ac mae ffantastic. Mae'r dafarn wreiddiol ar Ynys Rhonceh (ger y lanfa) yn cael ei ail godi. Yn y cyfamser mae 'na dafarn ffwrdd a hi yn barycs. Neidio i fwy o gynnwys o’r blog hwn Ynglŷn â’r blog


Early County, Georgia - Wicipedia\nClay County, Calhoun County, Baker County, Miller County, Seminole County, Houston County, Henry County\nSir yn nhalaith Georgia, Unol Daleithiau America yw Early County. Cafodd ei henwi ar ôl Peter Early. Sefydlwyd Early County, Georgia ym 1818 a sedd weinyddol y sir (a elwir weithiau'n 'dref sirol' neu'n 'brifddinas y sir') yw Blakely, Georgia.\nMae ganddi arwynebedd o 1,337 cilometr sgwâr. Allan o'r arwynebedd hwn, y canran o ffurfiau dyfrol, megis llynnoedd ac afonydd, yw 0.7% . Yn ôl cyfrifiad y wlad, poblogaeth y sir yw: 10,542 (1 Gorffennaf 2013). Mewn cymhariaeth, yn 2016 roedd poblogaeth Caerdydd yn 361,462 a Rhyl tua 26,000.\nMae'n ffinio gyda Clay County, Calhoun County, Baker County, Miller County, Seminole County, Houston County, Henry County. Cedwir rhestr swyddogol o henebion ac adeiladau cofrestredig y sir yn: National Register of Historic Places listings in Early County, Georgia.\nMae gan y sir yma boblogaeth o tua 10,542 (1 Gorffennaf 2013). Dyma rai o'r dinasoedd, trefi neu gymunedau mwyaf poblog y sir:\nBlakely, Georgia 5068 45.74791\nDamascus 254 4.582417\nJakin 155 3.212272\nWedi dod o "https://cy.wikipedia.org/w/index.php?title=Early_County,_Georgia&oldid=10929609"\nNewidiwyd y dudalen hon ddiwethaf ar 26 Mai 2021, am 02:42.


Y Cyngor dros hanner ffordd o ran ei darged tai fforddiadwy\nDdwy flynedd ers ei addewid i ddarparu 1,000 yn fwy o dai fforddiadwy erbyn 2021, mae Cyngor Sir Caerfyrddin yn dathlu gan ei fod dros hanner ffordd o ran cyrraedd y targed.\nMae mwy na 500 o deuluoedd wedi cael budd ar ôl i'r Cyngor fuddsoddi £25 miliwn i ddarparu rhagor o dai cost isel o safon dda ers ei Ymrwymiad Tai Fforddiadwy yn 2016.\nCyn bo hir bydd gwaith yn dechrau ar adeiladu 50 o dai newydd yn ardal Llanelli, a bellach mae'r Cyngor yn bwriadu darparu hyd yn oed yn fwy o dai nag yr addawyd yn wreiddiol.\nDros y tair blynedd nesaf, bydd 700 o dai fforddiadwy ychwanegol yn cael eu darparu drwy amrywiaeth o ddulliau - adeiladu rhai newydd, ailddefnyddio tai gwag, trawsnewid safleoedd diangen, a hyd yn oed prynu ar y farchnad agored i gynyddu ei stoc dai.\nBydd hefyd yn parhau i weithio gyda datblygwyr i sicrhau bod cyfran o dai ar bob datblygiad newydd ar gael am bris fforddiadwy.\nMae gan Cartrefi Croeso - y cwmni tai newydd a grëwyd gan y Cyngor yn ddiweddar - ei gynlluniau ei hun i adeiladu oddeutu 500 o dai dros y pum mlynedd nesaf.\nBydd y cwmni yn darparu cymysgedd o dai fforddiadwy newydd, i'w gwerthu a'u gosod, er mwyn cynnig dewisiadau eraill yn lle tai cymdeithasol i deuluoedd yn ogystal â chreu swyddi newydd a chyfleoedd hyfforddiant yn y sector adeiladu. Bydd hefyd yn cynnig dewisiadau tai ledled y sir, gan gynnwys mwy o ddatblygiadau gwledig.\nRhoddodd y Cynghorydd Linda Evans, yr Aelod o’r Bwrdd Gweithredol dros Dai, amlinelliad o'r cynnydd yn ystod cyfarfod diweddar o'r cynghorwyr yn Neuadd y Sir, Caerfyrddin.\n"Mae'n gyfnod cyffrous," meddai'r Cynghorydd Evans. "Rydym yn hynod o falch ein bod yn cyflawni ein haddewid i deuluoedd lleol, a bod allweddi ar gyfer tua 550 o dai fforddiadwy wedi cael eu rhoi ers i ni wneud ein hymrwymiad ddwy flynedd yn ôl. Rwyf wedi cael y fraint o gwrdd â nifer o deuluoedd sydd wedi symud i'w cartrefi newydd.\n"Rydym wedi ystyried pob dewis i sicrhau bod rhagor o dai cost isel ar gael i'w rhentu neu i'w prynu - ychydig fisoedd yn ôl yn unig cefais fy nhywys o gwmpas pedair fflat newydd a grëwyd mewn lle gwag uwchben siopau yng nghanol tref Llanelli, a chyfle i gwrdd â thenant sydd wedi symud i fyw mewn fflat newydd uwchben swyddfeydd yng Nghaerfyrddin. Rwyf wedi ymweld â safle hen fragdy Buckley yn Llanelli, lle rydym yn gweithio gyda Grŵp Pobl i greu 21 o fflatiau newydd mewn adeilad a oedd yn ddiangen yn flaenorol, ac rwy'n dilyn hynt ei waith i ddod â thai newydd i Rydaman.\n"Dros yr ychydig wythnosau nesaf, byddwn yn torri'r dywarchen gyntaf yn y Garreglwyd ym Mhen-bre lle rydym yn adeiladu tai newydd i deuluoedd, ac yn gobeithio dechrau'r gwaith ar ddatblygiad Dylan, y Bryn, cyn y Nadolig, os bydd caniatâd cynllunio yn cael ei roi.\n"Wrth ddarparu tai i bobl mewn angen, mae ein buddsoddiad hefyd yn helpu i greu cannoedd o swyddi a chyfleoedd hyfforddiant yn y diwydiant adeiladu.”\nYchwanegodd: "Rwyf wedi disgrifio ein Hymrwymiad Tai Fforddiadwy fel llyfr - llyfr sydd â stori gyffrous. Rydym eisoes wedi mynd drwy ychydig o benodau, ond mae llawer mwy o'r stori eto i ddod."


Unigrwydd yn “broblem fwyfwy difrifol” yng nghefn gwlad – Golwg360\nUnigrwydd yn “broblem fwyfwy difrifol” yng nghefn gwlad\n24 Gorffennaf 2018 am 08:29\nMae’r profiad o deimlo’n unig ac ynysig mewn cymunedau gwledig yn mynd yn “broblem fwyfwy difrifol” mewn cymunedau gwledig, yn ôl Llywodraeth Cymru.\nYn ystod ei ymweliad â’r Sioe Fawr heddiw (dydd Mawrth, Gorffennaf 24), fe fydd y Gweinidog Gofal Cymdeithasol, Huw Irranca-Davies, yn dweud bod mynd i’r afael ag unigrwydd yn un o brif flaenoriaethau Llywodraeth Cymru.\nDaw hyn wrth i Arolwg Cenedlaethol Cymru ar gyfer y ddwy flynedd ddiwetha’ ddangos bod tua 17% o boblogaeth Cymru, sef tua 440,000, wedi dweud eu bod nhw’n teimlo’n unig.\nMae’r broblem hon, meddai Llywodraeth Cymru, yn enwedig o wir mewn cymunedau gwledig, gyda bron 20% o’r boblogaeth yn byw mewn cymunedau o lai na 1,500 o bobol.\nTrafod â ffermwyr\nWrth ymweld â Maes y Sioe yn Llanelwedd, fe fydd Huw Irranca-Davies yn cynnal trafodaethau gyda sefydliadau gwledig er mwyn mynd i’r afael â’r diffyg cysylltiad yng nghymunedau cefn gwlad.\nFe fydd y trafodaethau wedyn yn rhan o strategaeth a fydd yn cael ei chyhoeddi gan Lywodraeth Cymru yn hwyrach yn y flwyddyn.\n“Sicrhau’r ansawdd bywyd gorau posibl”\n“Rydyn ni’n awyddus i sicrhau’r ansawdd bywyd gorau posibl i bobol ym mhob rhan o Gymru, gan gynnwys ein cymunedau ffermio a gwledig,” meddai Huw Irranca-Davies.\n“Dyna pam mae mynd i’r afael â’r broblem hon yn un o flaenoriaethau cenedlaethol Llywodraeth Cymru.\n“Dw i wedi dod i’r Sioe heddiw i wrando ar y rheiny sy’n byw ac yn gweithio yn y Gymru wledig, i glywed am eu profiadau ac i weld sut y gall Llywodraeth Cymru helpu i fynd i’r afael â’r broblem hon.”\n£90m i “drawsnewid trefi o Fôn i Fynwy”\nCyhuddo dynes o lofruddio tri o blant yn ninas Dulyn\nDyn, 19, wedi achosi “embaras” i swyddog heddlu trawsryweddol\nGrŵp Bancio Lloyds am gau canghennau yng Nghymru\nChwilio am Michael O’Leary, ar goll o Nantgaredig\nAnnog Alban annibynnol i aros y tu allan i’r Undeb Ewropeaidd\nReading yn ymddiheuro i gefnogwyr Caerdydd\nCylch yr Iaith yn ceryddu’r Gweinidog Addysg am gwricwlwm\nGoroeswyr Auschwitz yn rhybuddio am wrth-semitiaeth yn y byd\nPenodi Cadeirydd Annibynnol ar Fwrdd Rheoleiddiol Cymru - Llywodraeth Cymru


BETH YW’R DDARPARIAETH EFFAITH WELEDOL (VIP)? – Eryri\nMae ein prosiect Darpariaeth Effaith Weledol yn defnyddio lwfans o £500m gan Ofgem ledled Prydain i wneud gwaith a fydd yn helpu i leihau effaith llinellau trawsyrru trydan sydd eisoes yn eu lle mewn AHNEoedd a Pharciau Cenedlaethol yng Nghymru a Lloegr.\nY dasg bwysicaf i ni yw defnyddio’r lwfans hwn i wneud y gwelliannau mwyaf posibl i’r dirwedd yng Nghymru a Lloegr, gan osgoi effeithiau amgylcheddol annerbyniol. Er mwyn sicrhau ein bod yn gwneud hyn yn iawn, gan sicrhau’r manteision mwyaf posibl o’r prosiect Darpariaeth Effaith Weledol, mae National Grid yn cydweithio’n agos â rhanddeiliaid.\nSefydlwyd grŵp o’r enw y Grŵp Cynghori ar gyfer Rhanddeiliaid gan National Grid. Mae’n cynnwys sefydliadau sy’n ymroi i warchod y dirwedd a chefn gwlad ledled Cymru a Lloegr. Mae’r grŵp yn helpu National Grid i wneud penderfyniadau, ac fe wneir y rhain yn unol â’r egwyddorion arweiniol a nodir yn nogfen bolisi’r Ddarpariaeth Effaith Weledol. Trwy weithio fel hyn, ein nod yw sicrhau tegwch a chydbwysedd wrth benderfynu pa brosiectau i’w dewis.\nOs hoffech ragor o fanylion am y prosiect, gallwch ebostio ein tîm visualimpact@nationalgrid.com


Gweithdai – Gwasanaethau Ansawdd Academaidd\nRichard Thomas, Uwch-ddarlithydd mewn Newyddiaduraeth – Coleg y Celfyddydau a'r Dyniaethau\nProfiadau ‘Byd Go Iawn’\nDyma Richard yn disgrifio’r ymagwedd ‘byd go iawn’ at weithdai ar y rhaglen MA Newyddiaduriaeth Erasmus Mundus:\n“Mae One World Media yn cynnal rhaglen diwrnod cyfan i ni sy’n mynd i’r afael â phroblemau gweithredol y mae’n rhaid i newyddiadurwyr eu hwynebu mewn ardaloedd peryglus. Y llynedd, cynhaliwyd y rhaglen gan gyn-wneuthurwr rhaglenni dogfennol y BBC. Y rhaglen hon yw’r pwnc arbenigol Rhyfel a Gwrthdaro sy’n rhan o radd ehangach Mundus Erasmus sy’n dechrau pan fydd myfyrwyr yn mynychu modiwlau’r flwyddyn gyntaf yn Aarhus, Denmarc.\nGan fod myfyrwyr ar y rhaglen hon yn tueddu i feddu ar beth profiad fel newyddiadurwyr rhyfel (neu’n anelu at hyn fel gyrfa), mae’r deunydd yn hynod berthnasol iddynt. Mae’n mynd i’r afael â phynciau megis teithio a byw mewn ardaloedd rhyfel, ffyrdd o sicrhau cyfweliadau â phobl leol, ymdrin â threfnwyr a systemau diwylliannol gwahanol.\nYn ehangach, rydym hefyd yn gwreiddio’r cyngor a’r profiad bywyd go iawn hyn ym modiwlau ein rhaglen. Er enghraifft, y llynedd, gwahoddwyd cyn-wneuthurwr rhaglenni dogfennol y BBC i drafod ei phrofiadau o gynhyrchu ffilmiau yn Iraq a gohebydd y BBC a ddisgrifiodd ei phrofiadau ar adrodd am 9/11, a chipio Kenneth Bigley yn Baghdad a’i lofruddiaeth ddilynol. Rydym hefyd yn cynnig sesiwn a gynhelir gan arbenigwr diogelwch Prifysgol Abertawe, Russ Huxtable, sy’n dangos i fyfyrwyr sut i nodi a lliniaru risg wrth deithio o amgylch y byd. Yn 2019/20, byddwn hefyd yn gwahodd newyddiadurwr presennol gyda Reuters ac arbenigwr ar gasglu data a goruchwylio.\nAr hyn o bryd, rydym wrthi’n ystyried sut i ehangu darpariaeth newyddiaduraeth yn Abertawe. Lluniwyd y radd gan ddefnyddio adborth gan fwy na 60 o gyn-raddedigion newyddiaduriaeth a’n panel diwydiant. Yn y tymor hwy, rydym yn cynllunio cynhadledd cyfryngau i’n myfyrwyr, lle gall yr holl westeion hyn rannu eu profiadau.\nEr mwyn cefnogi’r gweithgareddau hyn, cyd-sefydlais i adnodd gwe sy’n gofyn i lawer o’n gwesteion rannu eu syniadau am weithio fel newyddiadurwyr, ymchwil ac ysgolheictod newyddiaduriaeth. Gellir ei weld yma: www.Journalismkx.com. Mae sawl myfyriwr wedi cyfrannu hefyd.”\n< Rhithwir | Myfyrwyr >


Tag: cyflwyniadau | Martech Zone\nNid oes diwrnod yn mynd heibio nad wyf yn gweithio yn Illustrator, Photoshop, ac InDesign ac rwy'n gyson yn rhwystredig oherwydd y diffyg cysondeb yn offrymau pob teclyn. Derbyniais nodyn gan y tîm yn Xara wythnos yn ôl i fynd â'u peiriant cyhoeddi ar-lein ar gyfer gyriant prawf. Ac mae argraff fawr arna i! Offeryn dylunio craff newydd yw Xara Cloud a ddatblygwyd ar gyfer pobl nad ydynt yn ddylunwyr sy'n gwneud creu busnes a marchnata gweledol a phroffesiynol\nDydd Llun, Mehefin 30, 2014 Dydd Iau, Gorffennaf 3, 2014 Douglas Karr\nRoedd hwn yn ffeithlun diddorol yr oeddwn am ei rannu gan Wolfgang Jaegel. Nid yn unig oherwydd ei fod yn rhoi mewnwelediad i ba strategaethau marchnata cynnwys sy'n cael eu defnyddio gan farchnatwyr B2B, ond oherwydd y bwlch a welaf ym mha gynnwys sy'n cael ei ddefnyddio yn erbyn beth allai effaith y strategaethau hynny fod. Yn nhrefn poblogrwydd, y rhestr yw cyfryngau cymdeithasol, erthyglau ar eich gwefan, cylchlythyrau, blogiau, digwyddiadau personol, astudiaethau achos, fideos, erthyglau ar\nY Gwir Go Iawn Am Eich Twnnel Gwerthu\nDydd Llun, Chwefror 17, 2014 Dydd Sul, Hydref 4, 2015 Jenn Lisak Golding\nYn gyntaf, rydyn ni'n caru ein noddwyr yn PaperShare, sydd wedi pweru ein llyfrgell adnoddau gyda phapurau gwyn ac e-lyfrau pob un o'n noddwyr. Cefais chwyth yn gweithio ar yr ffeithlun hwn gyda nhw. Yn ystod y broses hon, fe wnaethon ni ymchwilio i pam nad yw marchnata cynnwys mewn un sianel farchnata bellach; mae'n wirioneddol y sylfaen sy'n pweru pob ymdrech farchnata. Pam, efallai y byddwch chi'n gofyn? Wel, efallai na fydd yr ystadegyn hwn yn eich synnu. Yn ôl Penderfyniadau Sirius: B2B


Cyhoeddiad ar y cyd o Wybodaeth am y Boblogaeth ac Ymfudiad, Tachwedd 2011\nHafan > Pynciau > Ystadegau > Penawdau, datganiadau a bwletinau > Cyhoeddiad ar y cyd o Wybodaeth am y Boblogaeth ac Ymfudiad, Tachwedd 2011 Cyhoeddiad ar y cyd o Wybodaeth am y Boblogaeth ac Ymfudiad, Tachwedd 2011\nDiweddarwyd 24 Tachwedd 2011\nHeddiw, mae’r Swyddfa Ystadegau Gwladol, y Swyddfa Gartref, Adran Gwaith a Phensiynau a Chofnodion Cenedlaethol yr Alban wedi cyhoeddi ystod o ddata demograffig ar yr un pryd. Mae’r cyhoeddiad hwn yn ffurfio rhan o gyfres o gyhoeddi datganiadau data’r boblogaeth ac ymfudo ar y cyd – ac mae hyn yn rhan o raglen ‘Cyhoeddi ar y Cyd’ ar gyfer data demograffeg.\nYmfudiad o Dramor (gweler y nodiadau):\nDaeth tua 15,000 o bobl o dramor i Gymru am 12 mis neu fwy yn 2010, o’i gymharu â 14,000 o bobl yn 2009 a 16,000 yn 2008.\nGadawodd tua 11,000 o bobl Gymru am 12 mis neu fwy yn 2010, is na’r amcangyfrifon o 13,000 yn 2009 ac 16,000 yn 2008 ond yn uwch na’r amcangyfrifon ar gyfer 2006 a 2007, sef 10,000 a 7,000 yn y drefn honno.\nCafwyd mewnlif net o tua 4,000 o ymfudwyr rhyngwladol i Gymru yn 2010, yn uwch na’r mewnlif net ar gyfer 2009 a 2008 (mewnlif net o tua 1,000 y flwyddyn) ond yn is na’r amcangyfrifon net ar gyfer 2006 a 2007 (mewnlif net o tua 6,000 a 8,000 yn y drefn honno).\nYmfudiad Mewnol i’r DU:\nSymudodd tua 50,300 o bobl i Gymru o weddill y DU yn ystod y flwyddyn yn gorffen Mawrth 2010. Symudodd tua 47,900 o Gymru i rannau eraill o’r DU. Mae hyn yn rhoi ymfudiad net i Gymru oddeutu 2,400 ar gyfer y cyfnod Mawrth 2009 hyd Fawrth 2010. Mae hyn yn uwch na’r ffigur ymfudiad net o 1,600 ar gyfer y 12 mis blaenorol, a’r ffigur ymfudiad net o 2,300 ar gyfer y 12 mis yn gorffen Rhagfyr 2010.\nMae’r wybodaeth a’r data a gyhoeddwyd ar y cyd heddiw yn cynnwys:\nAdroddiad Chwarterol ar Ystadegau Ymfudo, Tachwedd 2010. Mae hwn yn crynhoi’r holl setiau data chwarterol ac yn darparu negeseuon allweddol o’r data diweddaraf.\nMae gwybodaeth a data pellach a gyhoeddwyd heddiw gan y Swyddfa Ystadegau Gwladol yn cynnwys:\nSymudiadau ymfudo mewnol rhwng Cymru a gweddill y DU ar gyfer y flwyddyn yn gorffen Mawrth 2011.\nYmfudo rhyngwladol tymor hir (LTIM) rhwng Cymru a thramor, 2010.\nCanlyniadau dros dro ar gyfer ymfudo rhyngwladol tymor hir ar gyfer y flwyddyn yn gorffen Mawrth 2011 (DU yn unig).\nCanlyniadau dros dro ar gyfer ymfudo rhyngwladol tymor hir o’r Arolwg o Deithwyr Rhyngwladol (IPS) ar gyfer y flwyddyn yn gorffen Mawrth 2011 (DU yn unig).\nPoblogaeth yn ôl gwlad geni a chenedligrwydd o Arolwg Blynyddol o’r Boblogaeth, Ebrill 2010 hyd at Fawrth 2011 (hyd at lefel awdurdod lleol).\nGwella Ystadegau am y boblogaeth ac ymfudo: Adroddiad Chwarterol.\nMae’r wybodaeth a’r data a gyhoeddwyd heddiw gan y Swyddfa Gartref yn cynnwys:\nRheoli mewnfudiad, crynodeb ystadegau chwarterol, y DU – chwarter 3, 2011.\nMae’r wybodaeth a’r data a gyhoeddwyd gan yr Adran Waith a Phensiynau heddiw yn cynnwys:\nDyraniad rhifau Yswiriant Gwladol i Oedolion o dramor sy’n cyrraedd y DU hyd at fis Mehefin 2011.\nNodiadau1. Ymfudo Rhyngwladol Tymor Hir (LTIM) yw’r unig amcangyfrif o ymfudiad tymor-hir sifiliad sy’n cynnwys mewnlif ac all-lif o’r DU.2. Diffinnir ymfudwr rhyngwladol tymor-hir fel person sy’n newid y wlad lle mae’n arfer byw, am gyfnod o 12 mis o leiaf (diffiniad y Cenhedloedd Unedig). Nid yw’r ffigurau yma’n cynnwys amcangyfrifon o ymfudwyr tymor-byr (y rheini sy’n symud am lai na 12 mis).3. Mae’r amcangyfrifon Ymfudo Rhyngwladol Tymor Hir (LTIM) wedi eu seilio yn bennaf ar yr Arolwg o Deithwyr Rhyngwladol (IPS). Mae’r maint sampl yn fach iawn yng Nghymru, ac felly mae’r amcangyfrifon (yn benodol ymfudiad rhyngwladol allanol) yn gyfnewidiol iawn. Rydym yn parhau i weithio gyda’r Swyddfa Ystadegau Gwladol i wella ystadegau poblogaeth ac ymfudiad. 4. Gall talgrynnu effeithio cyfanswm y ffigurau.5. Mae’r SYG yn gweithio ar y cyd gyda sefydliadau erial ar raglen tymor hir i wella ystadegau poblogaeth ac ymfudo. O ganlyniad, cafodd ffigurau ymfudo rhyngwladol 2002-2008 eu diwygio ym mis Mai 2010.\nGwefan y Swyddfa Ystadegau Gwladol.\nChwefror 2012 (dros dro - i'w gadarnhau ar y dudalen 'I'w cyhoeddi cyn hir')


Galw ar Lywodraeth Cymru i ymyrryd yng Nghynllun Datblygu Lleol Gwynedd – Golwg360\n“Ar y funud rydyn ni mewn argyfwng, mae ein cymunedau ni’n gwanio’n ddiwylliannol ac ieithyddol,” meddai Cadeirydd Cyngor Tref Nefyn\nMae Cyngor Tref Nefyn yn galw ar Lywodraeth Cymru i ymyrryd yng Nghynllun Datblygu Lleol Gwynedd.\nCafodd cynnig ei basio gan y cyngor ddoe (12 Hydref) er mwyn galw ar y Llywodraeth i atgyfnerthu’r cynllun fel ei fod yn “cynnig gwarchodaeth i broffil ieithyddol sensitif Gwynedd”.\nFis Mehefin, fe wnaeth Cyngor Gwynedd bleidleisio’n unfrydol dros gynnig i adolygu ei Gynllun Datblygu Lleol.\nFe wnaeth mwyafrif aelodau Cyngor Gwynedd alw am weithredu newidiadau i’r Cynllun Datblygu Lleol eto ym mis Awst, wedi i 47 cynghorydd ysgrifennu at y Cabinet yn galw am addasiadau penodol.\nRoedd y llythyr hwnnw’n cyfeirio at bethau y gellir eu gwneud ar unwaith, ac roedd yn galw ar y Cabinet i ddynodi Gwynedd yn ardal o sensitifrwydd ieithyddol.\nYmyrryd ac atgyfnerthu\nGallai gymryd hyd at dair blynedd a hanner i newid y Cynllun Datblygu Lleol, ac i wneud hynny mae angen adolygiad.\nMae’r adolygiad yn ddibynnol ar Adroddiad Monitro, sy’n cael ei wneud yn flynyddol gan swyddogion Cyngor Gwynedd.\nOherwydd cyfyngiadau’r pandemig ni chafodd un ei gynnal ar gyfer Mawrth 2020-21, ond roedd pob un o 65 dangosydd Adroddiad Monitro Mawrth 2019-20 yn datgan “nad oes angen newid” i’r Cynllun, er gwaetha’r argyfwng tai.\nO ganlyniad i hynny, mae Cyngor Tref Nefyn yn galw “ar y Llywodraeth i ymyrryd yn y Cynllun a’i atgyfnerthu fel ei fod yn cynnig gwarchodaeth i broffil ieithyddol sensitif Gwynedd ac yn cydymffurfio â nod Deddf Llesiant o sicrhau bod ‘Diwylliant a’r Gymraeg yn ffynnu’.”\n“Rydyn ni’n rhwystredig iawn bod yna alw am newid y Cynllun Datblygu gan gynghorwyr ar lefel y sir, ond er gwaethaf hynny mae’r Cynllun Datblygu a’i newid o’n ddibynnol ar adolygiad,” meddai Rhys Tudur, Cadeirydd Cyngor Tref Nefyn wrth golwg360.\n“Mae 65 o’r dangosyddion yn dweud nad oes angen newid i’r cynllun, ac oherwydd eu bod nhw’n ddiffygiol maen nhw’n niweidio cymunedau a’r iaith Gymraeg achos eu bod nhw ddim digon gwarchodol ohoni, mae’n golygu bod rhaid ei newid os ydyn ni am gadw’r Gymraeg yn fyw, ac adlewyrchu’r ffaith ein bod ni bellach mewn ardal o sensitifrwydd ieithyddol.\n“Mae angen cael polisïau cynllunio wedi’u hatgyfnerthu ymhellach.\n“Oherwydd bod yna amharodrwydd i gydnabod gwendidau’r cynllun ar lefel y Sir, o ran yr Adroddiadau Monitro, rydyn ni’n galw ar y Llywodraeth i ymyrryd yn y cynllun.”\n“Rydyn ni’n gweld hi mor ddrwg ar ein cymunedau, mor argyfyngus, ac er hynny mae’r holl sgorfyrddau ar gyfer ein cynllun datblygu’n dweud bod dim angen ei newid,” meddai Rhys Tudur.\n“Mae’n sicr angen ei newid, a’i atgyfnerthu fo. Ac oherwydd bod yr adroddiadau ddim yn cadarnhau hynny, ac yn adroddiadau anaeddfed, yn fy marn i, maen nhw angen eu newid.\n“Mae gen ti gynghorwyr eisiau gweld newid, rhan fwyaf ohonyn nhw, ond dydyn nhw methu’i newid oherwydd bod yna broses adolygu fiwrocrataidd sy’n cymryd tair blynedd a hanner.\n“Ar y funud rydyn ni mewn argyfwng, mae ein cymunedau ni’n gwanio’n ddiwylliannol ac ieithyddol.”\nDywedodd Rhys Tudur ei bod hi’n un cylch o geisiadau cynlluniau’n cael eu pasio, “gan nad oes neb i wybod yn well wrth graffu” ar geisiadau.\n“Bydd canlyniad y sensws yn gwbl ddamniol bydd, be sy’n sobor ydi nad oes rhagweld hynny, a does yna ddim brwdfrydedd i ragweld y gwymp yn y siaradwyr a thrio lliniaru hynny drwy gryfhau polisi rŵan yn hytrach na wedyn.\n“Mae’r adroddiadau monitro yma jyst yn dweud bod pob dim yn iawn, pan does yna ddim byd yn iawn.”\nMae Cyngor Tref Nefyn wedi pasio dau gynnig arall hefyd, gan gynnwys gofyn am newid cymal 3a ym Mholisi Strategol cyntaf y Cynllun Datblygu Lleol.\nAr y funud, mae’n dweud: “Gwrthod cynigion a fyddai yn achosi niwed sylweddol i gymeriad a chydbwysedd iaith cymuned nad ellir ei osgoi neu ei liniaru yn foddhaol trwy ddefnyddio mecanwaith priodol i sicrhau mesurau lliniaru addas neu y gwneir cyfraniad i leihau’r effeithiau hynny.”\nGalwa Cyngor Tref Nefyn am ei newid i: “Gwrthod cynigion fyddai yn achosi niwed i gymeriad a chydbwysedd iaith cymuned”, a hynny er mwyn i’r Cynllun allu gwireddu ei fwriad o “gyfrannu a chreu mwy o gymunedau gyda 70% o siaradwyr Cymraeg yn hytrach na gwneud niwed.”\n“Fedri di wneud niwed a’i liniaru fo mewn rhyw ffordd neu ei gilydd,” meddai Rhys Tudur, gan ddweud bod datblygwyr yn codi stad o dai a defnyddio enw Cymraeg arnyn nhw fel ffordd o ‘liniaru’r’ effaith ieithyddol, er eu bod nhw wedyn yn rhoi’r tai ar y farchnad rydd.\nWrth ymateb i sylwadau Cyngor Tref Nefyn, dywedodd Cyngor Gwynedd bod ystyriaeth o’r iaith Gymraeg “wedi bod yn ganolog” i’r broses o baratoi’r Cynllun Datblygu Lleol.\n“Mae’r Cynllun Datblygu Lleol ar y Cyd wedi bod yn cael ei fonitro ers ei fabwysiadu’n 2017, gydag Adroddiadau Monitro Blynyddol yn cael eu paratoi ers hynny yn unol â gofynion Llywodraeth Cymru,” meddai llefarydd ar ran Cyngor Gwynedd.\n“Mae’r trefniadau ar gyfer paratoi Adroddiadau Monitro Blynyddol yn cynnwys asesu’r Cynllun yn erbyn fframwaith fonitro ac mae’r canfyddiadau’n seiliedig ar dystiolaeth.\n“Erbyn hyn, mae dros 4 blynedd ers mabwysiadu’r Cynllun ac felly mae’n ofyn statudol i gychwyn ar y broses o adolygu’r Cynllun.\n“Bydd y dystiolaeth o’r holl adroddiadau monitro blynyddol, unrhyw dystiolaeth o ran newidiadau ac ystyriaethau ar lefel genedlaethol, rhanbarthol a lleol yn bwydo i mewn i’r broses.\n“Bydd gofyn i’r broses o adolygu’r Cynllun gydymffurfio gyda’r camau sy’n rhan o’r fframwaith cyfreithiol sydd wedi ei osod allan gan Lywodraeth Cymru. Mae’r Cyngor eisoes wedi cychwyn ar y broses adolygu a bydd ymgynghoriad cyhoeddus ar hyn yn cael ei gynnal yn ystod Tachwedd / Rhagfyr eleni.\n“Bydd y broses o Adolygu ac yna paratoi Cynllun Diwygiedig yn un gwbl agored, gyda chyfnodau o ymgynghoriadau cyhoeddus, a bydd yn gyfle i ail-edrych ar holl bolisïau’r Cynllun cyfredol, gan roi ystyriaeth i’r dystiolaeth ddiweddaraf.\n“Mae’r Cynllun Datblygu Lleol ar y Cyd cyfredol yn gyson â’r egwyddorion datblygu cynaliadwy, fel y nodir yn Neddf Llesiant Cenedlaethau’r Dyfodol (Cymru) 2015 a Pholisi Cynllunio Cymru.\n“Mae ystyriaeth o’r iaith Gymraeg wedi bod yn ganolog i’r broses o baratoi’r Cynllun cyfredol sy’n cynnwys polisi cynllunio penodol yn ymwneud â’r iaith Gymraeg a diwylliant Cymreig.\n“Yn ychwanegol i hyn mae’r Canllaw Cynllunio Atodol (Cynnal a chreu cymunedau nodedig a chynaliadwy), yn cynnwys arweiniad manwl ar sut i roi ystyriaeth i’r iaith Gymraeg wrth ddelio gyda cheisiadau am ddatblygiadau newydd.”\nCynghorwyr yn galw ar Gabinet Cyngor Gwynedd i adolygu’r Cynllun Datblygu Lleol ar unwaith\nFe lofnododd y mwyafrif o aelodau lythyr yn atgoffa Cabinet Cyngor Gwynedd o’u haddewid i adolygu’r cynllun “ar frys”\nYr ymateb wrth i Gyngor Gwynedd basio cynnig i adolygu polisïau cynllunio a datblygu tai\n“Dydyn ni ddim haws â bod yn erfyn ar y Llywodraeth i helpu ni i gau’r drws ffrynt, tra mae’r drws cefn yn llydan agored”\ngan Cadi Dafydd, 28 Mehefin 2021


Archuleta County, Colorado - Wicipedia\n14 Ebrill 1885\nMineral County, Rio Grande County, Conejos County, Rio Arriba County, San Juan County, La Plata County, Hinsdale County\nSir yn nhalaith Colorado, Unol Daleithiau America yw Archuleta County. Cafodd ei henwi ar ôl Antonio D. Archuleta. Sefydlwyd Archuleta County, Colorado ym 1885 a sedd weinyddol y sir (a elwir weithiau'n 'dref sirol' neu'n 'brifddinas y sir') yw Pagosa Springs, Colorado.\nMae ganddi arwynebedd o 3,511 cilometr sgwâr. Allan o'r arwynebedd hwn, y canran o ffurfiau dyfrol, megis llynnoedd ac afonydd, yw 0.4% . Yn ôl cyfrifiad y wlad, poblogaeth y sir yw: 12,194 (1 Gorffennaf 2013). Mewn cymhariaeth, yn 2016 roedd poblogaeth Caerdydd yn 361,462 a Rhyl tua 26,000.\nMae'n ffinio gyda Mineral County, Rio Grande County, Conejos County, Rio Arriba County, San Juan County, La Plata County, Hinsdale County. Cedwir rhestr swyddogol o henebion ac adeiladau cofrestredig y sir yn: National Register of Historic Places listings in Colorado.\nMae gan y sir yma boblogaeth o tua 12,194 (1 Gorffennaf 2013). Dyma rai o'r dinasoedd, trefi neu gymunedau mwyaf poblog y sir:\nPagosa Springs, Colorado 1727 12.682866\nArboles, Colorado 280 15.981707\nWedi dod o "https://cy.wikipedia.org/w/index.php?title=Archuleta_County,_Colorado&oldid=10804228"\nNewidiwyd y dudalen hon ddiwethaf ar 14 Rhagfyr 2020, am 19:22.